**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Οκτωβρίου 2024, ημέρα Τρίτη και ώρα 10.10’, στην Αίθουσα  «Προέδρου Δημητρίου Γεωργ. Παπασπύρου» (150) του Μεγάρου της Βουλής, συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων, υπό την προεδρία του Προεδρεύοντος αυτής, κύριου Νικήτα Κακλαμάνη, με θέμα ημερήσιας διάταξης, επεξεργασία και εξέταση των σχεδίων νόμων του Υπουργείου Εξωτερικών:

α) «Κύρωση Τροποποιήσεων της Συμφωνίας Ίδρυσης του Κοινού Ταμείου Βασικών Προϊόντων» και

β) «Κύρωση της Συμφωνίας Χρηματοδότησης για Τρίτους Δωρητές μεταξύ της Κυβέρνησης της Ελληνικής Δημοκρατίας (Δωρητής) και του Αναπτυξιακού Προγράμματος των Ηνωμένων Εθνών (UNDP)».

Στη συνεδρίαση παρίσταται ο Υφυπουργός Εξωτερικών, κ. Κώστας Φραγκογιάννης, καθώς και αρμόδιοι υπηρεσιακοί παράγοντες.

Ο Προεδρεύων της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι κ.κ. Βουλευτές Αβραμόπουλος Δημήτριος, Ανδριανός Ιωάννης, Γκολιδάκης Διαμαντής-Μιχαήλ, Βασιλειάδης Βασίλειος (Λάκης), Βλάσης Κωνσταντίνος, Δαβάκης Αθανάσιος, Δερμεντζόπουλος Χρήστος Δημοσχάκης Αναστάσιος (Τάσος) Καββαδάς Αθανάσιος, Καιρίδης Δημήτριος Κακλαμάνης Νικήτας, Καραμανλής Αχ. Κωνσταντίνος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Οικονόμου Ιωάννης, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Υψηλάντης Βασίλειος – Νικόλαος, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Τσαπανίδου Παρθένα (Πόπη), Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Πολάκης Παύλος, Τζάκρη Θεοδώρα, Γιαννούλης Χρήστος, Γιαννακοπούλου Κωνσταντίνα (Νάντια), Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης, Συντυχάκης Εμμανουήλ, Μεταξάς Κωνσταντίνος Παφίλης Αθανάσιος, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Οικονομόπουλος Τάσος, Καζαμίας Αλέξανδρος Ζερβέας Αλέξανδρος, Γαυγιωτάκης Μιχαήλ και Σαράκης Παύλος.

**NΙΚΗΤΑΣ ΚΑΚΛΑΜΑΝΗΣ (Προεδρεύων της Επιτροπής):** Καλημέρα σε όλους. Θα ήθελα να σας ενημερώσω ότι, η κυρία Μπακογιάννη βρίσκεται στα Χανιά φιλοξενώντας μια αντιπροσωπεία, που είχε έλθει και χθες στη Βουλή, το ξέρετε, ξένων συναδέλφων και γερουσιαστών και κατόπιν τούτου θα προεδρεύσω εγώ της Επιτροπής.

Αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων με θέμα ημερήσιας διάταξης την επεξεργασία και εξέταση των σχεδίων νόμων του Υπουργείου Εξωτερικών: α) «Κύρωση Τροποποιήσεων της Συμφωνίας Ίδρυσης του Κοινού Ταμείου Βασικών Προϊόντων» και β) «Κύρωση της Συμφωνίας Χρηματοδότησης για Τρίτους Δωρητές μεταξύ της Κυβέρνησης της Ελληνικής Δημοκρατίας (Δωρητής) και του Αναπτυξιακού Προγράμματος των Ηνωμένων Εθνών (UNDP)». Στη συνεδρίαση παρίσταται ο Υφυπουργός Εξωτερικών, κ. Κώστας Φραγκογιάννης.

Τον λόγο για την εισαγωγική του τοποθέτηση θα λάβει πρώτα ο κύριος Υπουργός και εν συνεχεία θα τοποθετηθούν οι Εισηγητές και οι Ειδικοί Αγορητές και θα ήθελα να σας κάνω την πρόταση, επειδή είναι ένας Εισηγητής από κάθε κόμμα και για τις δύο Συμβάσεις, να τις ενοποιήσουμε με διπλάσιο χρόνο για την τοποθέτησή σας, θα έχετε 10 λεπτά με ανοχή. Όποιος άλλος συνάδελφος επιθυμεί να τοποθετηθεί παρακαλώ να ενημερώσει τη γραμματεία της Επιτροπής. Η συζήτηση θα ολοκληρωθεί με την ομιλία του κυρίου Υφυπουργού και θα ακολουθήσει η ψηφοφορία. Ορίστε, κύριε Φραγκογιάννη, έχετε τον λόγο.

**ΚΩΣΤΑΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Καλημέρα κύριε Πρόεδρε, καλημέρα κυρίες και κύριοι συνάδελφοι. Κύριε Πρόεδρε, ως προς τη διαδικασία, θα θέλατε να κάνω την εισήγησή μου και για τα δύο θέματα ή για το καθένα χωριστά;

**ΝΙΚΗΤΑΣ ΚΑΚΛΑΜΑΝΗΣ (Προεδρεύων της Επιτροπής):** Κύριε Υπουργέ, επειδή θα τοποθετηθούν οι συνάδελφοι και επί των δύο θεμάτων, θα πρότεινα και εσείς να κάνετε την εισηγητική σας τοποθέτηση και επί των δύο θεμάτων, διότι την κυρίως τοποθέτησή σας θα την κάνετε στο τέλος, κλείνοντας, εφόσον θα έχετε ακούσει και τους συναδέλφους.

 **ΚΩΣΤΑΣ ΦΡΑΓΚΟΓΙΑΝΝΗΣ (Υφυπουργός Εξωτερικών):**  **Θα ξεκινήσω με το θέμα του SAFER, όπου πρόκειται για ένα δεξαμενόπλοιο το οποίο μετετράπη το 1988. Κατασκευάστηκε το 1976, είναι ένα παλιό πλοίο, από την κυβέρνηση της Υεμένης ήταν μόνιμα αγκυροβολημένη πλωτή αποθήκη καυσίμων. Από την έναρξη του εμφυλίου πολέμου, στην Υεμένη το 2014 και στην πραγματικότητα με τους ΧΟΥΘΙ να έχουν τον έλεγχο των αρχών στη Σαναά έκαναν χρήση του πλοίου χωρίς να γίνουν οι απαραίτητες εργασίες συντήρησης και το SAFER κατέληξε να είναι ένα επικίνδυνο δεξαμενόπλοιο στην περιοχή της Ερυθράς Θάλασσας, περιέχοντας αργό πετρέλαιο της τάξεως του 1,3 εκατομμυρίων βαρελιών. Δεν το χρησιμοποιούσαν πλέον, διότι δεν μπορούσαν να το χρησιμοποιήσουν. Δεν είχε τη δυνατότητα το πλοίο. Και στη συγκεκριμένη περιοχή νιώσαμε όλη η διεθνής κοινότητα ότι υπάρχει μεγάλη επικινδυνότητα, καθόσον υπάρχει ένας αδιευκρίνιστος αριθμός από πλωτές νάρκες οι οποίες βρίσκονται στην περιοχή.**

 **Έτσι λοιπόν ένα ατύχημα στο SAFER θα προκαλούσε τεράστιας κλίμακας οικολογική καταστροφή, βαρύτατες συνέπειες για την ασφάλεια της ναυσιπλοΐας στην Ερυθρά Θάλασσα, και ένα βαρύτατο αντίκτυπο στην ανθρωπιστική πρόσβαση στην Υεμένη. Το Μάιο του 2022, ο αναπτυξιακός μηχανισμός, το αναπτυξιακό πρόγραμμα των Ηνωμένων Εθνών, προκήρυξε μια διάσκεψη δωρητών, προκειμένου να βρεθούν τα κατάλληλα οικονομικά μέσα, για την απάντληση του αποθηκευμένου πετρελαίου του SAFER διότι ο μεγάλος μας καημός ήταν να αφαιρεθεί το πετρέλαιο δηλαδή τα 1,3 εκατομμύρια βαρέλια από το συγκεκριμένο δεξαμενόπλοιο. Και το πρόγραμμα ονομάστηκε SSOP ή αλλιώς** **SAFER OPERATION PROJECT. Στη γενική συνέλευση των Ηνωμένων Εθνών το Σεπτέμβριο του 2022 η Ελλάδα διά του τότε Υπουργού Εξωτερικών του κυρίου Νίκου Δένδια, δεσμεύτηκε να συνεισφέρει στην επιχείρηση αυτή 200.000 ευρώ .**

**Το κόστος της όλης επιχείρησης ήταν της τάξεως των 129 εκατομμυρίων και έφτασε τελικά τα 144 εκατομμύρια. Η διαδικασία συνεισφοράς για το εγχείρημα, περιλάμβανε μια υπογραφή μιας διμερούς χρηματοδοτικής Συμφωνίας ένα FINANCE AGREEMENT ανάμεσα στην χώρα μας και το UNDP UNITED DEVELOPMENT PROGRAMME για το οποίο αναφέρθηκα προηγουμένως και η Συμφωνία υπεγράφη από πλευράς μας τον Μάρτιο του 2023 .**

**Αναμένεται, η Κύρωση την Πέμπτη από την Βουλή των Ελλήνων, προκειμένου να προχωρήσει η εκταμίευση του ποσού των 200 χιλιάδων ευρώ. Το ενδιαφέρον της χώρας μας, εστιάζει φυσικά στους πυλώνες ασφαλείας, ναυσιπλοΐας, αποτροπής οικολογικής καταστροφής, σε μια περιοχή μεγάλης γεωστρατηγικής σημασίας για την Ελλάδα. Φυσικά, μιλάμε και για τις ειλημμένες διεθνείς δεσμεύσεις, υπό το φως της εκλογής μας ως μη μόνιμο μέλος του Συμβουλίου Ασφαλείας, που κάνει την απαίτηση ακόμη ισχυρότερη και σημαντικότερη.**

**Να σας πω, ενημερωτικά ότι η διαδικασία απάντλησης ολοκληρώθηκε τον Αύγουστο του 23, ωστόσο εκκρεμεί η συνεισφορά μας. Δεν προκαλείται επιπλέον δαπάνη πέραν των διακοσίων χιλιάδων ευρώ, όπως αναφέρεται και στο άρθρο 1 παρ. 2 της Συμφωνίας και τα Υπουργεία Εξωτερικών και Ναυτιλίας απευθύνθηκαν προς το Ναυτικό Επιμελητήριο Ελλάδος και την Ένωση Ελλήνων Εφοπλιστών, πριν αναζητήσουμε τη δωρεά των 200 χιλιάδων, προκειμένου να ζητηθεί δεξαμενόπλοιο για τη μεταφόρτωση του αποθηκευμένου πετρελαίου. Δηλαδή, ψάξαμε να βρούμε κάποιο δικό μας πλοίο, για να γίνει αυτή δουλειά αλλά δεν βρέθηκε διότι, κανείς δεν ήταν πρόθυμος να διαθέσει σε εκείνη την περιοχή ένα δεξαμενόπλοιο, που θα έπαιζε αυτό το ρόλο και που για μήνες θα γινόταν η απάντληση του πετρελαίου από το ένα στο άλλο. Το τέλος της ιστορίας είναι θετικό. Η δουλειά έγινε, το πλοίο βρέθηκε, αγοράστηκε, έφτασε στη περιοχή έγινε η απάντληση του πετρελαίου είναι ασφαλής η περιοχή και το** **SAFER παλιό πλέον πηγαίνει για παλιοσίδερα στον σταθμό όπου θα καταλήξει . Αυτά σε ότι αφορά το SAFER .**

**Το δεύτερο θέμα, αφορά την Κύρωση της τροποποίησης, επαναλαμβάνω την Κύρωση της τροποποίησης και όχι την ίδια τη Συμφωνία, για την ίδρυση του κοινού ταμείου βασικών προϊόντων. Αυτό ιδρύθηκε το 1984 από τον Οργανισμό Ηνωμένων Εθνών με έδρα το Άμστερνταμ. Λέγεται CFC ή αλλιώς** **Common Fund for Commodities και στο οποίο υπάρχουν 101 μέλη- χώρες μέλη 11 κράτη- μέλη της Ευρωπαϊκής Ένωσης η ίδια η Ευρωπαϊκή Ένωση, αλλά και 8 Περιφερειακοί Οργανισμοί. Γιατί φτιάχτηκε το CFC το 1984 σε μια άλλη εποχή; Για να διασφαλίσει την παρουσία των βασικών αγαθών. Δηλαδή, σιτάρι, λάδι, βαμβάκι. Τα βασικά προϊόντα τα οποία απαιτούνται, για τη διαβίωση των πολιτών του πλανήτη του κόσμου.**

 Η συμφωνία ίδρυσης τέθηκε σε ισχύ το 1989 από την Ελληνική Δημοκρατία, έχει υπογραφεί, αλλά έκτοτε έχει αλλάξει το πνεύμα με το οποίο γίνεται αυτή η δουλειά. Και πλέον, το ενδιαφέρον δεν είναι μόνον η διασφάλιση του ότι υπάρχει αρκετό βαμβάκι, λάδι, σιτάρι ή οτιδήποτε άλλο, αλλά μπαίνει ο οργανισμός και σε μία νέα λογική αντιμετώπισης αυτού του θέματος που έχει σχέση με την τεχνογνωσία, με ειδικούς τρόπους με τους οποίους γίνονται οι καλλιέργειες, με ειδικούς τρόπος με τους οποίους γίνεται η αποθήκευση και η μεταποίηση αυτών των προϊόντων. Και έχει σχέση πλέον και με την εκπαίδευση, την τεχνογνωσία, την ανταλλαγή γνώσης, μεταξύ των κρατών μελών και ειδικότερα στις υποανάπτυκτες ή υπό ανάπτυξη χώρες.

Έτσι, λοιπόν, αυτό το οποίο θέλουμε σήμερα και ζητάμε από εσάς και θα ζητήσουμε από την Ολομέλεια την Πέμπτη είναι να κυρωθεί η τροποποίηση της Συμφωνίας, την οποία από τα 101 μέλη έχουν υπογράψει οι 100 και είμαστε η μόνη χώρα που δεν έχουμε κυρώσει ακόμη τη συγκεκριμένη τροποποίηση. Η τροποποίηση θα τεθεί σε ισχύ από τον Ιανουάριο του 2025. Νομίζω ότι περισσότερες λεπτομέρειες μπορούμε να πούμε αργότερα. Κύριε Πρόεδρε, σας ευχαριστώ πάρα πολύ.

**ΝΙΚΗΤΑΣ ΚΑΚΛΑΜΑΝΗΣ (Προεδρεύων της Επιτροπής):** Κι εμείς σας ευχαριστούμε, κ. Υφυπουργέ. Ούτε τα 7 λεπτά δεν εξαντλήσατε.

Ξεκινάμε, λοιπόν, με τον Εισηγητή της Πλειοψηφίας, το κ. Γκολιδάκη Διαμαντή. Ορίστε, κ. συνάδελφε, έχετε το λόγο.

**ΔΙΑΜΑΝΤΗΣ ΓΚΟΛΙΔΑΚΗΣ (Εισηγητής της Πλειοψηφίας):** Ευχαριστώ, κ. Πρόεδρε.

Κύριε Υπουργέ, κυρίες και κύριοι συνάδελφοι, σήμερα συζητάμε για δύο σχέδια νόμου του Υπουργείου Εξωτερικών και ξεκινάω με την Κύρωση της Συμφωνίας Χρηματοδότησης, για Τρίτους Δωρητές, μεταξύ της Κυβέρνησης της Ελληνικής Δημοκρατίας ως δωρητή και του Αναπτυξιακού Προγράμματος των Ηνωμένων Εθνών (UNDP).

Με το προτεινόμενο σχέδιο νόμου σκοπείται η Κύρωση Συμφωνίας Χρηματοδότησης για τρίτους Δωρητές Μεταξύ της Κυβέρνησης της Ελληνικής Δημοκρατίας και του Αναπτυξιακού Προγράμματος των Ηνωμένων Εθνών, η οποία υπογράφηκε στη Σαναά της Υεμένης στις 26 Φεβρουαρίου του 2023 και στην Αθήνα στις 7 Μαρτίου του ίδιου έτους. Η χώρα μας συνδράμει οικονομικά στην επιχείρηση διάσωσης του δεξαμενόπλοιου «Safer» στα ανοικτά της Υεμένης. Η επιχείρηση αφορά την άντληση πετρελαίου άνω του ενός 1,3 εκατομμυρίων βαρελιών, με στόχο από πλευράς της διεθνούς κοινότητας την αποσόβηση ατυχήματος μεγάλης κλίμακας με επιπτώσεις τεραστίων διαστάσεων επί της ασφάλειας ναυσιπλοΐας και του περιβάλλοντος για την ευρύτερη περιοχή.

Σύμφωνα με το Αναπτυξιακό Πρόγραμμα των Ηνωμένων Εθνών η υπογραφή αυτής της συμφωνίας είναι υποχρεωτική για όλους τους διεθνείς δωρητές με κρατική υπόσταση στην επιχείρηση διάσωσης του δεξαμενόπλοιου, την οποία συντονίζει το UNDP. Η σχετική δέσμευση υπέρ της δωρεάς της χώρας μας είχε λάβει χώρα το Σεπτέμβριο του 2022 στη Νέα Υόρκη από τον τότε Υπουργό Εξωτερικών, τον κ. Δένδια. Πρόκειται για μια διμερή συμφωνία που προσδιορίζει τους όρους μιας εφάπαξ ετεροβαρούς δικαιοπραξίας (σύμβασης δωρεάς) και αποσκοπεί στην αποτροπή ενός μείζονος ναυτικού ατυχήματος και μιας παγκόσμιας οικολογικής καταστροφής, που πιθανότατα θα είχε τεράστιες αρνητικές συνέπειες και για την ελληνόκτητη ποντοπόρο ναυτιλία.

Δεδομένου ότι το «Safer» περιείχε άνω του 1,3 εκατομμυρίων βαρελιών αργού πετρελαίου και στη θαλάσσια περιοχή όπου βρίσκεται υπάρχει αδιευκρίνιστος αριθμός αδέσποτων θαλάσσιων ναρκών, επί σειρά ετών ο κίνδυνος ενός σοβαρού ατυχήματος ήταν εξαιρετικά υψηλός. Ένα ατύχημα στο συγκεκριμένο δεξαμενόπλοιο, θα είχε τεράστιας κλίμακας καταστροφικές συνέπειε,ς για την Ερυθρά Θάλασσα, καθώς περιείχε, για να έχουμε και ένα μέτρο σύγκρισης, τέσσερις φορές την ποσότητα αργού πετρελαίου που χύθηκε κατά το καταστροφικό ατύχημα του πετρελαιοφόρου «Εxxon Valdez» στην Αλάσκα το 1989.

Μια μεγάλης κλίμακας διαρροή από το «Safer» θα είχε βαρύτατες συνέπειες στη διεθνή ναυσιπλοΐα και κατ’ επέκταση στην παγκόσμια οικονομία, καθώς θα διέκοπτε εντελώς τη διέλευση των εμπορικών πλοίων από την Ερυθρά Θάλασσα. Θα υπήρχε επίσης ανυπολόγιστη οικολογική καταστροφή με βαρύτατο οικονομικό αντίκτυπο στις παράκτιες χώρες, καθώς και στην ανθρωπιστική πρόσβαση στην Υεμένη, διακόπτοντας την πρόσβαση στους λιμένες Al Hudaydah και Salif.

Το «Safer» ναυπηγήθηκε ως συμβατικό πετρελαιοφόρο στην Ιαπωνία το 1976 και το 1987 είχε αγοραστεί από την Κυβέρνηση της Υεμένης. Μετετράπη τότε σε μόνιμα αγκυροβολημένη πλωτή αποθήκη καυσίμων το 1988. Από τότε παραμένει αγκυροβολημένο ανοικτά του εμπορικού λιμένος Al Hudaydah στην Ερυθρά Θάλασσα και από την έναρξη του εμφυλίου πολέμου στην Υεμένη το 2014 το πλοίο παραμένει υπό τον έλεγχο των αρχών εκεί, χωρίς όμως να εκτελούνται οι απαραίτητες εργασίες συντήρησης.

Στις 11 Μαΐου του 2022 έλαβε χώρα στη Νέα Υόρκη η διάσκεψη δωρητών για την επίσπευση της επιχείρησης διάσωσης του «Safer», την οποία έχει εκπονήσει το Αναπτυξιακό Πρόγραμμα των Ηνωμένων Εθνών UNDP και φέρει την ονομασία (SSOP),Safer Salvage Operation Project σημαίνει το ακρωνύμιο.

 Την εκτέλεση του έργου ανέλαβε η διασωστική εταιρείαSMIT Salvage ολλανδικών συμφερόντων και κατά τη διάρκεια εκδήλωσης στο περιθώριο της 77ης Γενικής Συνέλευσης των Ηνωμένων Εθνών τον Σεπτέμβριο του 2022, που διοργάνωσε η Ολλανδία, ο τότε Υπουργός Εξωτερικών, είπαμε και προηγουμένως, δεσμεύτηκε, ότι η Ελλάδα θα συνεισφέρει το ποσό των 200 χιλιάδων ευρώ. Το ενδιαφέρον της χώρας μας εστιάζει στους πυλώνες ασφάλειας ναυσιπλοΐας, αποτροπής οικολογικής καταστροφής, σε μια περιοχή υψηλής γεωστρατηγικής σημασίας και για την Ελλάδα και την Ευρωπαϊκή Ένωση και πρωτίστως τη τήρηση των ανειλημμένων διεθνών δεσμεύσεων, υπό το φως και της εκλογής μας ως μη μόνιμου μέλους του Συμβουλίου Ασφαλείας των Ηνωμένων Εθνών. Η διαδικασία συνεισφοράς μας στο εγχείρημα περιλάμβανε την υπογραφή Διμερούς Χρηματοδοτικής Συμφωνίας, μεταξύ της χώρας μας και του UNV πριν από την κατάθεση του ποσού στο λογαριασμό της Bank of America, στο Λονδίνο. Αυτή η Συμφωνία υπεγράφη από πλευράς μας 7/3/2023, εκκρεμεί από τότε η Κύρωσή της στην Ελληνική Βουλή, προκειμένου να λάβει χώρα η εκταμίευση.

 Σημαντική εξέλιξη, μετά από πολλές προσπάθειες, ήταν η εξεύρεση με τη βοήθεια της ναυτιλιακής εταιρείας CLARKSONS,ενός παλιού δεξαμενόπλοιου του NAUTICA που μετονομάστηκε σε MOST Yemen, για μεταφορά του πετρελαίου του SAFER. Αναφέρθηκε ο κ. Υφυπουργός σε αυτή την επιχείρηση, η οποία στέφθηκε τελικά με επιτυχία, ξεκίνησε 25/7 του 2023, ολοκληρώθηκε με απόλυτη επιτυχία εντός 18 ημερών στις 11/8 του 2023. Καθορίστηκαν επιτέλους επιπλέον οι άδειες πλέον δεξαμενές του SAFER και υπό σχεδιασμό τελεί η επόμενη φάση, που συνίσταται στη διάλυση του κενού πλέον πετρελαιοφόρου SAFER. Τονίζεται το μεγάλο ενδιαφέρον της Σαουδικής Αραβίας για την εν λόγω διάσωση, καθώς και πολύ μεγάλη η σημασία της συναφούς με τη ναυτική ασφάλεια και την προστασία του περιβάλλοντος του ενδιαφέρον μας. Επίσης, ο Διεθνής Ναυτιλιακός Οργανισμός διαδραμάτισε βασικό υποστηρικτικό ρόλο στην εν λόγω πρωτοβουλία, με στόχο την αποτροπή της δημιουργίας πετρελαιοκηλίδας από το SAFER, παρέχοντας τεχνική υποστήριξη και εξειδικευμένο εξοπλισμό αντιμετώπισης πετρελαιοκηλίδας στο UNDP.

 Συνεχίζω με το σχέδιο νόμου για την Κύρωση Τροποποιήσεων της Συμφωνίας Ίδρυσης του Κοινού Ταμείου Βασικών Προϊόντων. Το Κοινό Ταμείο Βασικών Προϊόντων, ένας διακυβερνητικός χρηματοδοτικός θεσμός που συστάθηκε το 1984 στο πλαίσιο του ΟΗΕ με έδρα το Άμστερνταμ, στον οποίο συμμετείχαν 101 χώρες-μέλη, συμπεριλαμβανομένης της Ελλάδας και 11 ακόμα κρατών-μελών της Ευρωπαϊκής Ένωσης. Η Ευρωπαϊκή Ένωση, καθώς και 8 Περιφερειακοί Οργανισμοί, το Ταμείο υποστηρίζει χρηματοδοτικά προγράμματα για την ανάπτυξη των βασικών εμπορευμάτων, βαμβάκι, ελαιόλαδο, σιτηρά και άλλα, προωθώντας την αύξηση της παραγωγικότητας, τη βελτίωση της ποιότητας και της ανταγωνιστικότητας αυτών στη διεθνή αγορά.

 Με το προτεινόμενο σχέδιο νόμου, επιδιώκεται η Κύρωση των Τροποποιήσεων Συμφωνία Ίδρυσης του Κοινού Ταμείου Βασικών Προϊόντων, οι οποίες υιοθετήθηκαν το 2014 από το Διοικητικό Συμβούλιο του Ταμείου και δεν έχουν τεθεί σε ισχύ μέχρι σήμερα λόγω διαδοχικών παρατάσεων που έχουν αιτηθεί μέλη του Κοινού Ταμείου. Οι τροποποιήσεις αφορούν μεταξύ άλλων στη διεύρυνση των σκοπών του Κοινού Ταμείου, με αναφορά συνεισφοράς στη βιώσιμη ανάπτυξη και στις τρεις διαστάσεις της, κοινωνική, οικονομική, περιβαλλοντολογική, καθώς και σε νέες αρμοδιότητες του Κοινού Ταμείου για κινητοποίηση πόρων, χρηματοδότηση μέτρων και δράσεων, ενθάρρυνσης συνεργειών και διάδοση της γνώσης ως προς τις νέες καινοτόμες προσεγγίσεις στο τομέα των βασικών προϊόντων, με τα άρθρα 2 και 3. Επιπλέον σημειώνεται, ότι δεν προκαλούνται δημοσιονομικές επιπτώσεις επί του κρατικού προϋπολογισμού, ούτε επί του προϋπολογισμού λοιπών φορέων Γενικής Κυβέρνησης, αφού δεν μεταβάλλεται ο αριθμός και η αξία των μετοχών κεφαλαίου, ούτε ο αριθμός ψήφων της χώρας μας.

 Με τα χρηματοδοτικά προγράμματα του Κοινού Ταμείου, στα οποία μπορούν να συμμετέχουν δημόσια και ιδιωτικά ιδρύματα, συνεταιρισμοί, επιχειρήσεις, που δραστηριοποιούνται στον τομέα βασικών προϊόντων στις χώρες που είναι μέλη του Κοινού Ταμείου Βασικών Προϊόντων, επιδιώκεται μακροπρόθεσμη βελτίωση της απασχόλησης των γυναικών, αφού αποτελεί και κριτήριο για την επιλογή προγραμμάτων για χρηματοδότηση, καθώς και αντιμετώπιση της επισιτιστικής κρίσης και της κλιματικής αλλαγής, με στόχο την ενσωμάτωση καινοτόμων λύσεων, νέες αναδυόμενες τεχνολογίες, ανανεώσιμες πηγές ενέργειας και άλλων, στις μεθόδους παραγωγής στο τομέα των βασικών αγαθών. Σημειώνεται, ότι στην Ελλάδα, επιχειρήσεις και συνεταιρισμοί που δραστηριοποιούνται στην παραγωγή και μεταποίηση στον τομέα των βασικών αγαθών, ελαιόλαδο, σιτηρά, βαμβάκι, καθώς και ερευνητικοί φορείς, μπορούν να επωφεληθούν από τη συμμετοχή τους στα εν λόγω προγράμματα, επεκτείνοντας τις διεθνείς συνεργασίες, άρθρο 3 της Συμφωνίας.

 Τέλος, σημειώνεται, ότι η Ελλάδα είναι η μόνη από τις 101 χώρες μέλη του Ταμείου που δεν έχει ακόμη κυρώσει τις εν λόγω τροποποιήσεις όπως ανέφερε και ο κύριος Υπουργός, ενώ αυτές αναμένεται να τεθούν σε ισχύ από την 10η Ιανουαρίου του 2025. Ευχαριστώ.

**ΝΙΚΗΤΑΣ ΚΑΚΛΑΜΑΝΗΣ (Προεδρεύων της Επιτροπής):** Ευχαριστούμε πολύ. Τον λόγο έχει τώρα ο Εισηγητής της Μειοψηφίας, ο συνάδελφος κ. Γιαννούλης Χρήστος.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας):** Ευχαριστώ πολύ κύριε Πρόεδρε. Κύριε Υπουργέ, αγαπητοί συνάδελφοι. Για την οικονομία του χρόνου επειδή θεωρώ και δεν το λέω με αλαζονεία ή για να θίξω κάποιον, θεωρώ περιττό να επαναλάβουμε τα σκέλη των δύο συμφωνιών. Ήταν σαφέστατα διατυπωμένα και από την πλευρά σας. Για να βοηθήσω τη συζήτηση, καταθέτω ότι θα υπερψηφίσουμε τις τροπολογίες που αφορούν το Κοινό Ταμείο Βασικών Προϊόντων.

Τοποθετούμενος αλλά και ρωτώντας σας κύριε Υπουργέ, επειδή είναι πολύ σημαντικό αυτό που περιγράφετε. Πέρα από την καθυστέρηση στο ότι είμαστε η τελευταία χώρα που επικυρώνει την τροποποίηση, υπάρχει μέσα στο πλαίσιο λειτουργίας και κάποια πολυεθνική διακρατική παρεμβατική διαδικασία σε ζητήματα αγροτικής ανάπτυξης, σε ζητήματα πρότυπων καλλιεργειών, βιολογικών καλλιεργειών που μπορούν να συνθέσουν ή να συμβάλλουν σε αυτό που υπήρξε η γενετική αφετηρία αυτής της Επιτροπής; Αυτό το θέτω ως σε ερώτηση, γιατί είναι σαφές, ότι κινείται προς τη σωστή κατεύθυνση η συνεργασία αυτή. Αν υπάρχει μια πιο συγκεκριμένη, που θα έχει και αποτύπωμα σε σημαντικούς τομείς της ελληνικής οικονομίας και της κοινωνικής συνοχής.

Τώρα σε ότι αφορά το ζήτημα της απάντλησης του πετρελαίου. Σαφέστατα είμαστε υπέρ με μία επισήμανση που πάλι στην εισήγησή μου που τελειώνω μόλις τώρα, θέλω να ρωτήσω δύο πράγματα. Υπάρχουν κάποιες διατυπώσεις του Γενικού Λογιστηρίου του Κράτους που θέτουν εν αμφιβόλω το αν μπορεί να παραμείνει ακέραιο το ποσό των 200 χιλιάδων συμμετοχής της ελληνικής πλευράς από απρόβλεπτους παράγοντες. Είναι στην έκθεση του Γενικού Λογιστηρίου του Κράτους. Εάν υπάρχει το ενδεχόμενο να υπερβούμε αυτό το ποσόν. Με δυο τρεις επισημάνσεις οι οποίες πιστεύω ότι είναι σε γνώση σας, θα ήθελα μια αξιολόγηση από την πλευρά σας.

Και το τελευταίο σε ότι αφορά το θέμα του SAFER συμφωνούμε επί της αρχής με όλο το πλαίσιο που περιγράψατε, αλλά επειδή αναφερόμαστε σε μια πυρίκαυστη ζώνη, σε μία ιδιαίτερα μεγάλου ηλεκτρισμού θα έλεγα με επιείκεια περιοχή, εάν θα μπορούσαμε να προσθέσουμε μια ειδική αναφορά, για την επιβολή κυρώσεων κατά επιθέσεων σε ελληνόκτητα πλοία. Αν νιώθετε και εσείς ότι μπορείτε να υιοθετήσετε την πρόταση της επισπεύδουσας αξιωματικής αντιπολίτευσης - και το λέω προσθετικά - κάτι που θα έθετε ένα επιπλέον δίκτυ ασφαλείας, μέσω κυρώσεων για τα ελληνόκτητα πλοία. Αυτά τα δύο. Σας ευχαριστώ πολύ.

**ΝΙΚΗΤΑΣ ΚΑΚΛΑΜΑΝΗΣ (Προεδρεύων της Επιτροπής):** Και εμείς για την εξοικονόμηση του χρόνου. Και προχωρούμε με τον Ειδικό Αγορητή από την Κοινοβουλευτική Ομάδα του ΠΑΣΟΚ - Κίνημα Αλλαγής, τον κ. Δημήτρη Μαντζο.

**ΔΗΜΗΤΡΙΟΣ ΜΑΝΤΖΟΣ (Ειδικός Αγορητής της Κ.Ο. «ΠΑΣΟΚ – Κίνημα Αλλαγής»):** Ευχαριστώ πολύ κύριε Πρόεδρε. Κυρίες και κύριοι συνάδελφοι. Κύριε Υπουργέ, ευχαριστούμε πάρα πολύ για την Εισήγησή σας. Εμείς κύριε Πρόεδρε το προεξοφλούμε, είμαστε θετικοί και στις δύο συμβάσεις. Για λόγους όμως τεχνικούς θα επιφυλαχθούμε για να μπορέσουμε να τοποθετηθούμε και στην Ολομέλεια της Βουλής, διότι τα ζητήματα αυτά τα οποία συζητούμε σήμερα και η Επιτροπή μας συνεδριάζει σε ένα ευρύτερο περιβάλλον ιδιαίτερης διακινδύνευσης για την περιφερειακή μας ασφάλεια και σταθερότητα. Αναφέρομαι ευθέως στη μεγάλη κρίση στη Μέση Ανατολή που διαρκώς εντείνεται και χειροτερεύει εκεί η κατάσταση. Χθες ο κ. Μπορέλ μίλησε για την ανάγκη άμεσης κατάπαυσης του πυρός, για να αποφευχθεί ο κίνδυνος ενός ολοκληρωτικού πολέμου. Και σε επίπεδο ρητορικής φαίνεται η επιδείνωση της κατάστασης, να έχουμε εξελίξεις σε σχέση με την Τουρκία και την τοποθέτησή της σε επίπεδο ήπιας ισχύος ή και λιγότερο ήπιας ισχύος στα βαλκάνια, στη Σερβία, στην Αλβανία. Κατά συνέπεια έχουμε πολλά να συζητήσουμε και επ’ αυτών των μεγάλων θεμάτων, αλλά σε επίπεδο Ολομέλειας.

Όσον αφορά στις δύο Συμβάσεις που η κυβέρνηση εισάγει προς κύρωση στη Βουλή, θα ξεκινήσω από τη Σύμβαση με την οποία κυρώνεται η τροποποίηση άρθρων της Συμφωνίας Ίδρυσης του Κοινού Ταμείου Βασικών Προϊόντων, ενός οχήματος του Οργανισμού Ηνωμένων Εθνών, για το εμπόριο και την ανάπτυξη. Το CFC υλοποιεί έργα σε συνεργασία με κυβερνήσεις, διεθνείς οργανισμούς και άλλους αναπτυξιακούς εταίρους του ιδιωτικού και του δημόσιου τομέα, για την ανάπτυξη, την επέκταση και τον εκσυγχρονισμό των τομέων των εμπορευμάτων σε τρεις διαστάσεις, κοινωνική, οικονομική και περιβαλλοντική.

Είναι σαφές και πρόδηλο και σε εμάς και σε όλους νομίζω, ότι το Ταμείο αυτό έχει τεράστια σημασία όσον αφορά στους παραγωγούς και στους καταναλωτές, διότι προάγει την ουσιαστική πρόοδο και τονώνει την παραγωγή τροφίμων στις αναπτυσσόμενες χώρες. Αναπτύσσει την καινοτομία σε αυτές τις χώρες του πλανήτη μας και συμβάλλει προκειμένου να διεξάγεται το διεθνές εμπόριο στη βάση του δίκαιου και αμοιβαίου οφέλους, λαμβάνοντας υπόψη τα συμφέροντα όλων των κρατών τουλάχιστον κατά τους καταστατικούς σκοπούς αυτού του Κοινού Ταμείου των Ηνωμένων Εθνών.

Και ενώ, ακριβώς, οι όροι ίδρυσης και λειτουργίας αυτού του Κοινού Ταμείου είναι αυτονόητα κρίσιμοι για την επίδραση των διεθνών πολιτικών για τα εμπορεύματα και τη δημιουργία πράγματι βελτιωμένων μορφών διεθνούς συνεργασίας για την οικονομική και κοινωνική ανάπτυξη του πλανήτη, η Ελληνική Βουλή έρχεται και ενημερώνεται και καλείται να κυρώσει τις τροποποιήσεις της Συμφωνίας, ακριβώς, ίδρυσης δέκα χρόνια αφότου αυτές συν ομολογήθηκαν και έχουν τεθεί σε ισχύ. Είναι, κύριε Υπουργέ, από τις 10 Δεκεμβρίου 2014 η απόφαση του Διοικητικού Συμβουλίου. Η δε έναρξη ισχύος, αν δεν απατώμαι, 10 Ιανουαρίου του 2018.

Προφανής είναι η εύλογη απορία, γιατί αργούμε τόσο πολύ να ψηφίσουμε αυτήν την Κύρωση. Γιατί καλούμαστε δέκα χρόνια αφότου η χώρα έχει δεσμευθεί διεθνώς ως Κοινοβούλιο να κυρώσουμε μια τέτοια Σύμβαση, χωρίς να γνωρίζουμε για παράδειγμα αν η χώρα μας μετείχε και συν διαμόρφωσε τις τροποποιήσεις αυτές, αν ήγειρε κάποιες αντιρρήσεις, σύμφωνα με το άρθρο 51 αυτής της Συμβάσεως.

Νομίζω, κύριε Υπουργέ, γνωρίζετε πολύ καλύτερα ότι είναι συνταγματική υποχρέωση η κύρωση των Συμβάσεων. Δεν είναι διακριτική ευχέρεια κατά τους βολικούς χρόνους της κυβέρνησης, γι’ αυτό επαναλαμβάνουμε και προς το Υπουργείο σας την ανάγκη να υπάρξει μια συνεκτική πολιτική κυρώσεων Διεθνών Συμβάσεων, με σχεδιασμό και πολιτική ευθύνη κεντρική του Υπουργείου Εξωτερικών, ώστε να υπάρχει και η αναγκαία στοχοθεσία, παρακολούθηση και λογοδοσία και να μην εναπόκειται σε κάθε Υπουργείο η αποσπασματική προώθηση και η ανορθολογική τελικά διαχείριση των διεθνών κειμένων. Διότι οι Διεθνείς Συμβάσεις και νομίζω συν ομολογείται αυτό, είτε διμερής είτε σε επίπεδο διεθνών οργανισμών, είναι μέσο άσκησης ήπιας ισχύος και αποτελεί ένα τέτοιο εργαλείο για την ελληνική διπλωματία. Πρέπει να υπηρετεί μια διπλωματική λογική και μια ορθολογική αποστολή. Άρα νομίζω ότι σε αυτό έχουμε πολλή δουλειά να κάνουμε ως πολιτεία.

Για την επόμενη Διεθνή Σύμβαση, σε ό,τι αφορά, δηλαδή, στη συνεισφορά της Ελλάδος στο πρόγραμμα των Ηνωμένων Εθνών για την Ανάπτυξη (UNDP), συγκεκριμένα για την επιχείρηση διάσωσης του δεξαμενόπλοιου SAFER, το οποίο βρίσκεται αγκυροβολημένο ανοιχτά της Υεμένης και σε αυτό είμαστε αναγκαία θετικοί, διότι σχετίζεται με τον κίνδυνο πρόκλησης τεράστιας περιβαλλοντικής καταστροφής λόγω ενδεχόμενης διαρροής αργού πετρελαίου. Ένα τέτοιο ατύχημα στο SAFER δημιουργεί έναν μέγιστο δυνητικό κίνδυνο για την ελεύθερη και ασφαλή ναυσιπλοΐα στην περιοχή της Ερυθράς Θάλασσας και όχι μόνο από εμπορικής σκοπιάς αλλά και ανθρωπιστικής. Διότι είναι γνωστό ότι η πρόσβαση των πλοίων στα λιμάνια της Hodeidah και του Salif είναι αναγκαία και για την εισροή ανθρωπιστικής βοήθειας στην κρίσιμη περιοχή της Υεμένης.

 Δεν μπορώ όμως κύριε Υπουργέ, να μην αναφερθώ στο γεγονός ότι ενώ σήμερα ως Βουλή εμείς συζητούμε και θα κυρώσουμε την Πέμπτη μία Συμφωνία συνεισφοράς υπέρ της Υεμένης, οι ΧΟΥΘΙ, όπως σωστά είπατε κατέχουν τις αρχές της χώρας και συνεχίζουν τις επιθέσεις και σε ελληνικά πλοία. Προκύπτει μάλιστα από στοιχεία της Lloyd List Intelligence ότι το 30% των επιθέσεων των ΧΟΥΘΙ έως τις αρχές Σεπτεμβρίου ήταν εκδηλωμένες κατά πλοίων ελληνικών συμφερόντων. Στις 21 Αυγούστου συγκεκριμένα ανοικτά της Hodeidah η πολιτοφυλακή των ΧΟΥΘΙ επιτέθηκε στο δεξαμενόπλοιο Sounion ελληνικής σημαίας, το οποίο παραδόθηκε για εβδομάδες στις φλόγες πριν ρυμουλκηθεί σε ασφαλέστερη περιοχή.

 Ο παρακαθήμενος καλός βουλευτής μας από τη Χίο και Τομεάρχης Ναυτιλίας Σταύρος Μιχαηλίδης, στις 9 του Οκτώβρη, απηύθυνε Ερώτηση, προς τον Υπουργό Ναυτιλίας, αν το Υπουργείο Ναυτιλίας, πέραν μιας ολιγόλογης καταδίκης με ανακοίνωση, προέβη σε ενέργειες και μέτρα, για τη διασφάλιση του πλοίου και του πληρώματος. Ζήτησε και αναμένει -και αναμένουμε- πληροφορίες, από το Υπουργείο Ναυτιλίας, για τη διαχείριση του συμβάντος, αν ενημερώθηκαν και κατά πόσον οι διεθνείς Οργανισμοί και πώς τελικά θα εξασφαλιστεί το κύρος της ελληνικής σημαίας.

 Τη χρονική, λοιπόν, στιγμή που η ελληνική ναυτιλία απειλείται από τους Χούθι της Υεμένης, οι οποίοι εμπλέκονται στο εκρηκτικό μείγμα της Μέσης Ανατολής -που και εν είδει εισαγωγής ανέφερα- σε μια περιοχή που βρίσκεται πλέον σε οριακό σημείο για την περιφερειακή ασφάλεια και σταθερότητα. Νομίζω ότι είναι άκαιρο, αναγκαίο βέβαια αλλά άκαιρο, να εισάγουμε προς κύρωση μια τέτοια Συμφωνία συνεισφοράς, την οποία θα μπορούσε η Κυβέρνηση να είχε φέρει στη Βουλή από τον Μάρτιο του 2023.

Και κλείνω, επαναλαμβάνοντας την ανάγκη για μια ορθολογική, πρόσφορη και πάντως υπηρετούσα μια διπλωματική λογική, έγκαιρη πολιτική κύρωσης των διεθνών Συμβάσεων, κεντρικά από το Υπουργείο των Εξωτερικών, με συνοχή και λογοδοσία προς την Βουλή των Ελλήνων. Σας ευχαριστώ, κύριε Πρόεδρε.

**ΝΙΚΗΤΑΣ ΚΑΚΛΑΜΑΝΗΣ (Προεδρεύων της Επιτροπής):** Ωραία, κύριε Μάντζο. Και εμείς ευχαριστούμε.

Κύριοι συνάδελφοι, θέλω να σας υποβάλλω μια παράκληση του συναδέλφου κυρίου Καζαμία, ο οποίος στις 11 η ώρα έχει ένα ιατρικό ραντεβού και δεν θα προλάβει να μιλήσει. Παρακαλώ να προταθεί.

Ναι, κύριε Συντυχάκη, έχετε το λόγο. Ορίστε.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»):** Ευχαριστώ, κύριε Πρόεδρε.

Επειδή δεν έχω πρόθεση να τοποθετηθώ σήμερα και επιφυλασσόμαστε για την Ολομέλεια. Απλώς να καταγραφεί και να πάρει το λόγο, τώρα, ο κ. Καζαμίας. Ευχαριστώ.

**ΝΙΚΗΤΑΣ ΚΑΚΛΑΜΑΝΗΣ (Προεδρεύων της Επιτροπής):** Ευχαριστώ, εκ μέρους του κυρίου Καζαμία.

Ορίστε, κύριε Γιαννούλη, θέλετε το λόγο.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας):** Ευχαριστώ, κύριε Πρόεδρε.

Στην Εισήγησή μου, η τοποθέτηση είναι σαφώς θετική, αλλά επιφυλασσόμαστε, για τεχνικούς λόγους, για την Ολομέλεια και στις δύο Συμφωνίες.

Ευχαριστώ.

**ΝΙΚΗΤΑΣ ΚΑΚΛΑΜΑΝΗΣ (Προεδρεύων της Επιτροπής):** Άρα, γράφω «Με επιφύλαξη» για την Ολομέλεια.

Κύριε Καζαμία, έχετε το λόγο. Ορίστε.

**ΑΛΕΞΑΝΔΡΟΣ ΚΑΖΑΜΙΑΣ** **(Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»):** Ευχαριστώ, κύριε Πρόεδρε. Θα ήθελα κατ’ αρχήν να ευχαριστήσω όλους τους συναδέλφους που είχαν την καλοσύνη να με αφήσουν να μιλήσω πριν από τη σειρά μου.

Ξεκινώ με την πρώτη από τις δύο διεθνείς Συμβάσεις, που συζητούμε σήμερα και αυτή, στην περίπτωση της δικής μου ομιλίας, θα είναι η Σύμβαση Χρηματοδότησης για το Αναπτυξιακό Πρόγραμμα του ΟΗΕ, του UNDP, που αφορά στη χρηματοδότηση ύψους 200 χιλιάδων ευρώ από την Ελληνική Κυβέρνηση, για την επιχείρηση του ΟΗΕ να απαντλήσει πετρέλαιο από το δεξαμενόπλοιο FSO SAFER και να αποτρέψει, κατά συνέπεια μία περιβαλλοντική καταστροφή που θα μπορούσε να λάβει χώρα.

Η υπόθεση του δεξαμενόπλοιου SAFER είναι αρκετά περίπλοκη. Αυτό το δεξαμενόπλοιο έχει παγιδευτεί στον εμφύλιο πόλεμο της Υεμένης, από το 2015. Τελικά, το 2021, ο ΟΗΕ αποφάσισε να ηγηθεί μιας πρωτοβουλίας, ούτως ώστε το πετρέλαιο που ήταν παγιδευμένο στο SAFER και το οποίο θα μπορούσε, λόγω της παλαίωσης του πλοίου –ήταν πλοίο ηλικίας 47 ετών- να δημιουργήσει μεγάλη περιβαλλοντική καταστροφή. Ο ΟΗΕ αποφάσισε να συγκεντρώσει ποσά από ιδιωτικούς φορείς, αλλά και από κράτη μέλη του ΟΗΕ, ούτως ώστε να αποτρέψει αυτή την περιβαλλοντική καταστροφή. Το 2023, πράγματι, επετεύχθη η απάντληση του πετρελαίου και μεταφέρθηκε σε μια άλλη δεξαμενή.

Επίσης, υπάρχει και η διαδικασία της ανακύκλωσης του ίδιου του καραβιού, η οποία είναι τώρα προς ολοκλήρωση. Το ποσό συνολικά, που ο ΟΗΕ δηλώνει στην ιστοσελίδα του ότι συγκέντρωσε γι’ αυτή την πρωτοβουλία, φτάνει το ύψος των 129 εκατομμυρίων δολαρίων. Η Κυβέρνησή μας συνεισφέρει, σε αυτά, 200.000 ευρώ.

Δύο σημεία, τα οποία θα ήθελα να υπογραμμίσω, είναι ότι η διαδικασία - από ό,τι δείχνει η ιστοσελίδα του ΟΗΕ - δεν έχει ολοκληρωθεί εντελώς. Βρίσκεται στη διαδικασία ολοκλήρωσής της, αλλά δεν έχει ολοκληρωθεί.

Επίσης, πρέπει να πω ότι η σύμβαση που έχουμε και η οποία, δυστυχώς, όπως συμβαίνει με πάρα πολλές συμβάσεις, έρχεται με σημαντική καθυστέρηση - υπεγράφη στη Σαναά της Υεμένης το Φεβρουάριου του 2023 και στην Αθήνα το Μάρτιο του 2023 - έρχεται με καθυστέρηση 18 περίπου μηνών εδώ.

Ο κ. Υφυπουργός είπε ότι «δε θα υπάρξει περαιτέρω έξοδο». Ρωτήθηκε από άλλο συνάδελφο «κατά πόσο το ποσό που παρέχει η Ελλάδα είναι το τελικό ποσό» και «γιατί η έκθεση του Γενικού Λογιστηρίου του Κράτους αναφέρει ότι, ενδεχομένως, να υπάρχει μεγαλύτερη συνεισφορά».

Πρέπει εδώ να επισημάνω ότι το δεν είναι μόνο το άρθρο 1, κ. Υφυπουργέ, είναι και το άρθρο 2 της Σύμβασης. Στο άρθρο 2 της Σύμβασης λέει ξεκάθαρα ότι υπάρχει πιθανότητα να χρειαστεί περαιτέρω συνεισφορά. Λέει ότι «η αξία σε μια τέτοια περίπτωση, αν υπάρξει αλλαγή στην επιχειρησιακή συναλλαγματική ισοτιμία, επίσης, είναι κάτι, το οποίο θα επηρεάσει την πληρωμή που θα καταβάλλει η Ελληνική Κυβέρνηση» και, άρα, η συμφωνία η ίδια δεν είναι καταληκτική.

Ωστόσο, αυτό που δε γνωρίζουμε είναι ότι επειδή έρχεται με τόσο μεγάλη καθυστέρηση, κατά πόσο υπάρχει ένας ετεροχρονισμός. Δηλαδή, κατά πόσο αυτά που περιλαμβάνει το άρθρο 2 για επιπρόσθετη πληρωμή από την πλευρά της Ελληνικής Κυβέρνησης με το πέρασμα του χρόνου έχουν πλέον καταστεί «γράμμα νεκρό». Για αυτό θα θέλαμε μια διευκρίνιση, όσον αφορά στο άρθρο 2, σε συμπλήρωση αυτού που ειπώθηκε νωρίτερα.

Συνολικά, πρέπει να πω ότι η «Πλεύση Ελευθερίας», φυσικά, είναι ένα Κόμμα ευαισθητοποιημένο ιδιαίτερα στα ζητήματα του περιβάλλοντος. Το γεγονός ότι αυτή η επιχείρηση εκ μέρους του ΟΗΕ αποτρέπει μια περιβαλλοντική και ανθρωπιστική καταστροφή, διότι υπάρχουν πάρα πολλά νησιά της Υεμένης που κατοικούνται από ανθρώπους στην περιοχή. Αυτά θα είχαν πληγεί ανεπανόρθωτα αν δε γινόταν η απάντηση του πετρελαίου.

Αυτά όλα, βεβαίως, μας απασχολούν και θεωρούμε ότι είναι θετικό το ότι λαμβάνει χώρα μια τέτοια πρωτοβουλία. Από την άλλη, όμως, θα πρέπει να μην ξεχνάμε ότι η ευαισθησία της διεθνούς κοινότητας σε θέματα Περιβάλλοντος, αλλά και της Κυβέρνησής μας σε θέματα Περιβάλλοντος είναι επιλεκτική. Εδώ θα ήθελα να υπενθυμίσω το γεγονός ότι το δεξαμενόπλοιο βρισκόταν λίγο βορειότερα των Στενών του Bab al-Mandab της Ερυθράς Θάλασσας και το πρόβλημα εκεί είναι ότι η περιβαλλοντική καταστροφή θα είχε τεράστιες επιπτώσεις στη διέλευση της διεθνούς ναυσιπλοΐας από τη Διώρυγα του Σουέζ.

Με άλλα λόγια δεν πρόκειται για μία «καθαρά αλτρουιστική επιχείρηση προστασίας του περιβάλλοντος», διότι υπάρχουν κι άλλες περιπτώσεις, όπου η Κυβέρνησή μας καλείται να παίξει ρόλο στα διεθνή φόρα, για την προστασία του Περιβάλλοντος, όπου εκεί δρα διαφορετικά. Αναφέρω π.χ. το γεγονός ότι το επόμενο ΚΟΠ θα λάβει χώρα στο Αζερμπαϊτζάν, το προηγούμενο είχε λάβει χώρα σε μια χώρα πετρελαιοπαραγωγών, η οποία παραβιάζει τις συμβάσεις για το Περιβάλλον. Το Αζερμπαϊτζάν είναι ένα κράτος, το οποίο στο τέλος του 2023 είχε κεντρικό ρόλο στο να πραγματοποιηθεί μια εθνοκάθαρση στο Ναγκόρνο Καραμπάχ. Έχει καταγγελθεί και από τον κατήγορο στο Διεθνές Ποινικό Δικαστήριο ότι η εθνοκάθαρση αυτή είχε στοιχεία γενοκτονίας και η Κυβέρνησή μας δεν κάνει τίποτα για αυτά τα ζητήματα.

Με άλλα λόγια θέλω να πω ότι το θέμα του περιβάλλοντος δεν πρέπει να αντιμετωπίζεται με κριτήρια, τα οποία είναι πολιτικά ή οικονομικά. Το περιβάλλον είναι ένα ζήτημα, το οποίο θα πρέπει να αντιμετωπίζεται αυτοτελώς και φοβόμαστε ότι η Κυβέρνηση παρεμβαίνει με πρωτοβουλίες εκεί όπου είτε απειλούνται συμφέροντα ναυτιλιακών επιχειρήσεων - όπως στην περίπτωση της Σύμβασης που συζητάμε - είτε δεν παρεμβαίνει σε περιπτώσεις, όπου υπάρχουν σοβαρά θέματα καταστροφής πληθυσμών, όπως είχαμε στην περίπτωση του Αζερμπαϊτζάν με την εθνοκάθαρση, που έλαβε χώρα και η οποία θεωρείται από πολλούς ειδικούς ότι έχει στοιχεία γενοκτονίας.

Επομένως, η στάση μας είναι βεβαίως, θετική ως προς το περιβαλλοντικό μέρος, αλλά δεν χάνουμε από το βλέμμα μας το γεγονός ότι υπάρχει εδώ και ένα σημαντικό οικονομικό συμφέρον, το οποίο ορίζει αυτή την παρέμβαση.

Έρχομαι τώρα, στη δεύτερη Σύμβαση που είναι η Τροποποίηση της Σύμβασης του Κοινού Ταμείου Βασικών Προϊόντων. Η Σύμβαση αυτή αρχικώς όπως ειπώθηκε νωρίτερα κυρώθηκε στη δεκαετία του 80. Το CFC /GC/XXVI/1 είναι η ακρωνύμια του στα αγγλικά, άρχισε να λειτουργεί το 1989 και σήμερα η Κυβέρνηση μας φέρνει στη Βουλή, μία Σύμβαση η οποία έρχεται με καθυστέρηση δέκα ετών.

Είναι μια Σύμβαση που υπεγράφη το 2014, να τροποποιηθεί η ιδρυτική Συμφωνία του CFC /GC/XXVI/1 ούτως ώστε να γίνει περισσότερο συμπεριληπτική, να συμμετέχουν περισσότερο οι τοπικές κοινωνίες, οι γυναίκες, αλλά και επίσης να γίνει περισσότερο βιώσιμη για τις κοινότητες, οι οποίες ωφελούνται από αυτό το Ταμείο.

Το Κοινό Ταμείο Βασικών Προϊόντων, το οποίο υπάγεται στην UNCTAD είναι μια οργάνωση του ΟΗΕ, αυτό έχει σκοπό να χρηματοδοτεί πρωτοβουλίες κυρίως από μικρομεσαίες επιχειρήσεις, οι οποίες θα συνεισφέρουν στην απάλειψη της φτώχειας σε πολλές αναπτυσσόμενες χώρες.

Ο σκοπός του είναι, να το κάνει αυτό, με απώτερο στόχο να απεξάρτησή τις τοπικές κοινότητες κυρίως στις αγροτικές κοινότητες από το να παράγουν αν θέλετε μονοκαλλιέργειες δηλαδή, αγροτικά προϊόντα από τα οποία όλη η τοπική κοινότητα εξαρτάται, να υπάρχει μεγαλύτερη διαφοροποίηση στην παραγωγή, αλλά και εκσυγχρονισμός των μεθόδων παραγωγής, ούτως ώστε οι κοινότητες αυτές να γίνουν βιώσιμες.

Αυτό από την πλευρά της «Πλεύσης Ελευθερίας», είναι βεβαίως κάτι θετικό και θα πρέπει να υπογραμμίζεται διαρκώς η σημασία που έχει να συμμετέχει η Ελληνική Κυβέρνηση σε πρωτοβουλίες του ΟΗΕ, οι οποίες στοχεύουν στην απάλειψη της φτώχειας και στην ελάφρυνση των πιέσεων που υπόκεινται οι αγροτικές κοινότητες, σε πολλά μέρη του αναπτυσσόμενου κόσμου.

Από την άλλη όμως, θα πρέπει να μην χάνουμε την αίσθηση ότι τη στιγμή που η χώρα μας συμμετέχει σε τέτοιες πρωτοβουλίες, οι οποίες έχουν σκοπό να απαλλάξουν τις αγροτικές κοινότητες της Αφρικής και της Ασίας από την αγωνία της εξαφάνισης ή της φτώχειας ότι αυτές οι πρωτοβουλίες, δεν παίρνονται με την απαιτούμενη πολιτική παρέμβαση, η οποία θα μπορούσε να ασκήσει πίεση στα καθεστώτα των κρατών αυτών, για να προστατεύουν και αυτά τις αγροτικές τους κοινότητες.

Επίσης, γίνεται τη στιγμή που και οι δικοί μας αγρότες, βρίσκονται σε μια διαρκή αγωνία, όσον αφορά τη στήριξη που έχουν ή δεν έχουν από την κοινή αγροτική πολιτική και από την Κυβέρνηση.

Παρά το γεγονός ότι η «Πλεύση Ελευθερίας», βλέπει θετικά στοιχεία και στις δύο Συμβάσεις κύριε Πρόεδρε, για τους λόγους που προανέφερα, θα επιφυλαχθούμε να πάρουμε την τελική μας απόφαση στην Ολομέλεια. Ευχαριστώ.

**ΝΙΚΗΤΑΣ ΚΑΚΛΑΜΑΝΗΣ (Προεδρεύων της Επιτροπής):** Επιφύλαξη για την Ολομέλεια και στις δύο. Τον λόγο έχει ο κ. Στυλιανός Φωτόπουλος από την «Ελληνική Λύση – Κυριάκος Βελόπουλος».

 **ΣΤΥΛΙΑΝΟΣ ΦΩΤΟΠΟΥΛΟΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ-ΚΥΡΙΑΚΟΣ ΒΕΛΟΠΟΥΛΟΣ»):** Σας ευχαριστώ κύριε Πρόεδρε.

Θα ξεκινήσω τον σχολιασμό μου με τη σειρά που κατατέθηκαν οι Κυρώσεις και συγκεκριμένα από τη Δωρεά προς το Αναπτυξιακό Πρόγραμμα του Οργανισμού Ηνωμένων Εθνών. Με το προτεινόμενο σχέδιο νόμου σκοπείται η «Κύρωση της Συμφωνίας Χρηματοδότησης για Τρίτους Δωρητές, μεταξύ της Κυβέρνησης της Ελληνικής Δημοκρατίας (Δωρητής) και του Αναπτυξιακού Προγράμματος των Ηνωμένων Εθνών» η οποία υπογράφηκε στη Σαναά της Υεμένης την 20η Φεβρουαρίου του 2023 και στην Αθήνα την 7η Μαρτίου του 2023. Η χώρα μας θα συνδράμει οικονομικά την επιχείρηση άπάντλησης του δεξαμενόπλοιου «SAFER» στα ανοιχτά της Υεμένης. Η επιχείρηση, όπως ειπώθηκε, αφορά στην απάντληση πετρελαίου άνω των 1,3 εκατ. βαρελιών.

Σύμφωνα με το Αναπτυξιακό Πρόγραμμα Ηνωμένων Εθνών η υπογραφή αυτής της Συμφωνίας είναι υποχρεωτική, για όλους τους διεθνείς δωρητές με κρατική υπόσταση. Στην επιχείρηση απάντληση του δεξαμενόπλοιου «SAFER» την οποία συντονίζει το UNDP η σχετική δέσμευση υπέρ της δωρεάς της χώρας μας είχε λάβει χώρα το Σεπτέμβριο του 2022 στη Νέα Υόρκη από τον Υπουργό Εξωτερικών. Πρόκειται για μια διμερή συμφωνία που προσδιορίζει τους όρους μιας εφάπαξ ετεροβαρούς δικαιοπραξίας ήτοι μια Σύμβαση Δωρεάς.

Στην Αιτιολογική Έκθεση του σχεδίου νόμου η αιτιολογία των βραχυπρόθεσμων στόχων της ρύθμισης έχει ως εξής. Δεδομένου ότι το «SAFER» περιείχε άνω 1,3 εκατ. βαρελιών αργό πετρελαίου και στη θαλάσσια περιοχή όπου βρίσκεται το «SAFER» υπάρχει αδιευκρίνιστος αριθμός αδέσποτων θαλασσίων ναρκών επί σειρά ετών ο κίνδυνος ενός σοβαρού ατυχήματος ήταν εξαιρετικά υψηλός. Ένα ατύχημα στο «SAFER» θα είχε τεράστιας κλίμακας καταστροφικές συνέπειες για την Ερυθρά Θάλασσα, καθώς περιείχε τέσσερις φορές την ποσότητα αργού πετρελαίου που χύθηκε κατά το καταστροφικό ατύχημα του πετρελαιοφόρο «EXXON VALDEZ» στην Αλάσκα το 1989.

Μια μεγάλης κλίμακας διαρροή από το «SAFER» θα είχε βαρύτατες συνέπειες στη διεθνή ναυσιπλοΐα και κατ’ επέκταση στην παγκόσμια οικονομία καθώς θα διέκοπτε εντελώς τη διέλευση εμπορικών πλοίων από την Ερυθρά Θάλασσα. Θα επήρχετο επίσης ανυπολόγιστης κλίμακας οικολογική καταστροφή με βαρύτατο οικονομικό αντίκτυπο στις παράκτιες χώρες, καθώς, και στην ανθρωπιστική πρόσβαση στην Υεμένη διακόπτοντας την πρόσβαση στους λιμένες Χουντάιντα και Σαλίφ.

Στους μακροπρόθεσμους στόχους, εντάσσεται η αποτροπή ενός μείζονος ναυτικού ατυχήματος παγκόσμιας οικολογικής καταστροφής που θα είχε πιθανότατα αρνητικές συνέπειες και για την ελληνόκτητη ποντοπόρο ναυτιλία.

Πάγια θέση της παράταξής μας είναι η διαφύλαξη και η προστασία του φυσικού περιβάλλοντος και ειδικότερα η αποτελεσματική προστασία του θαλάσσιου περιβάλλοντος. Εν προκειμένω, στα πλαίσια της συγκεκριμένης συμφωνίας η επιχείρηση απάντλησης του δεξαμενόπλοιου «SAFER» είναι εξαιρετικής σημασίας λαμβάνοντας υπόψιν ότι η ρύπανση νερού δεν έχει όρια. Ότι η Ερυθρά Θάλασσα ενώνεται με τη Μεσόγειο μέσω της Διώρυγας του Σουέζ, και κυρίως, ότι η πετρελαϊκή μόλυνση έχει τοξική δράση, καθώς, αποτρέπει απορρόφηση σημαντικών ζωτικών ουσιών. Η απώλεια της μόνωσης και οι υδρόφοβες ιδιότητες του πετρελαίου έχουν συνήθως καταστροφικά αποτελέσματα, ενώ, ακόμα και μικρές διαρροές μπορεί να αποβούν καταστροφικές ανάλογα με τον τύπο του πετρελαίου, την ενδημική βλάστηση, την εποχή και την ισχύ του ανέμου.

Στο άρθρο 1 της Συμφωνίας, προβλέπεται το ύψος της ελληνικής συνεισφοράς στο ποσό των 200.000 ευρώ και προσδιορίζεται ο λογαριασμός κατάθεσης του ποσού και το χρονοδιάγραμμα καταβολής του. Μας είπε νωρίτερα, ο κ. Υπουργός, και δεν έχω λόγο να τον αμφισβητήσω, ότι λόγω του ότι ερχόμαστε ετεροχρονισμένα να κυρώσουμε τη συγκεκριμένη σύμβαση δεν έχουν προκύψει και άλλα απολογιστικά κόστη. Άρα, η συμμετοχή μας θα παραμείνει στις 200.000 ευρώ όπως λέει και η κύρωση.

Δεδομένου ότι η οικολογική καταστροφή θα έχει επιπτώσεις τεραστίων διαστάσεων επί της ασφάλειας της ναυσιπλοΐας, θεωρούμε ότι είναι εύλογο το ερώτημα: γιατί να επιβαρύνει ο κρατικός προϋπολογισμός με την εν λόγω χρηματοδότηση και όχι οι Έλληνες πλοιοκτήτες που ο κλάδος που θα επωφεληθεί από αυτή την επιχείρηση; Οι ναυτιλιακές κερδίζουν περίπου 1,6 εκατ. δολάρια μεταφέροντας ρωσικό πετρέλαιο με μικρά δεξαμενόπλοια από το ανατολικό λιμάνι του Κοσμίνο στην Κίνα. Αυτό είναι περίπου τριπλάσιο από το ποσό που κοστίζει η μεταφορά, πριν από την εισβολή στην Ουκρανία με βάση τα στοιχεία που συγκέντρωσε το blubird.

Το προσοδοφόρο εμπόριο είναι τακτικό για τους πλοιοκτήτες από την Κίνα, την Τουρκία και την Ελλάδα. Σύμφωνα με στοιχεία του Οίκου Αποτίμησης Αξιών στη ναυτιλία Wezel Value ο στόλος των Ελλήνων εφοπλιστών αύξησε τη συνολική του αξία μόνο μέσα στο 2018 πάνω από 5 δισ. δολάρια. Πρόκειται για τη δεύτερη μεγαλύτερη αύξηση για οποιοδήποτε κράτος, που βρίσκεται ανάμεσα στα 10 πρώτα και οφείλεται κατά κύριο λόγο στην αύξηση των παραγγελιών για ναυπήγηση LNG. Ο ελληνικός εφοπλισμός διατηρεί παγκοσμίως την πρώτη θέση σε αξία στο στόλο των δεξαμενόπλοιων και στα πλοία μεταφοράς υγροποιημένου φυσικού αερίου ΕLNG με την αξία του να φτάνει τα 18,4 δισ. δολάρια από 13 δισ. που ήταν στις αρχές του 2018 και τη δεύτερη θέση στα ποντοπόρα μεταφοράς ξηρού φορτίου χύδην.

Με αυτά τα δεδομένα το ποσό των 200.000 ευρώ είναι αμελητέα μπροστά στα υπερκέρδη του ελληνικού εφοπλιστικού κλάδου, και προφανώς, το θέμα που θίγουμε δεν είναι το ύψος χρηματοδότησης αλλά η στάση της κυβέρνησης η οποία συνεχίζει την προκλητική προνομιακή μεταχείριση του κλάδου με φοροαπαλλαγές και φόρο ελαφρύνσεις σε βάρος των μισθωτών, των συνταξιούχων και των μικρών και μεσαίων επιχειρήσεων.

Έρχομαι τώρα στη δεύτερη κύρωση. Με το προτεινόμενο σχέδιο νόμου κυρώνεται και έχει την ισχύ που ορίζει η παράγραφος 1 του άρθρου 28 του συντάγματος, όπου αφορά την τροποποίηση της συμφωνίας για την ίδρυση του Κοινού Ταμείου των βασικών προϊόντων, που συνήχθη στο πλαίσιο της διάσκεψης των Ηνωμένων Εθνών, για το εμπόριο και την ανάπτυξη όπως αυτή κυρώθηκε με το πρώτο άρθρο του ν. 1445/ του 1984. Σύμφωνα με την αιτιολογική έκθεση η ρύθμιση αφορά και καθιστά το Υπουργείο Εξωτερικών ως εθνικό φορέα εκπροσώπησης της Ελλάδας στο Κοινό Ταμείο βασικών προϊόντων.

Επίσης, αφορά όλους όσους μπορούν να συμμετάσχουν με προσκλήσεις για τα προγράμματα του Κοινού Ταμείου των βασικών προϊόντων. Δηλαδή, Δημόσια και Ιδιωτικά Ιδρύματα, Διμερή και Πολυμερή Αναπτυξιακά Ιδρύματα, Συνεταιρισμούς, Οργανώσεις παραγωγών, Μικρές και Μεσαίες Επιχειρήσεις, Εταιρείες Μεταποίησης – Εμπορίας, καθώς και τοπικά Χρηματοπιστωτικά Ιδρύματα, που δραστηριοποιούνται στον τομέα των βασικών προϊόντων στις χώρες, που είναι μέλη του κοινού ταμείου βασικών προϊόντων.

 Οι τροποποιήσεις υιοθετήθηκαν κατά την 26η ετήσια σύνοδο του διοικητικού συμβουλίου που έλαβε χώρα στο Άμστερνταμ στις 10 και 11 Δεκεμβρίου του 2014, σύμφωνα με τη διαδικασία που προβλέπει η παράγραφος 2 του άρθρου 51 της εν λόγω συμφωνίας. Οι τροποποιήσεις μεταξύ άλλων αφορούν, στη διεύρυνση των σκοπών του Κοινού Ταμείου με αναφορά στη συνεισφορά του, στη βιώσιμη ανάπτυξη του, στις τρεις διαστάσεις του, την κοινωνική, την οικονομική και περιβαλλοντική, καθώς και σε νέες αρμοδιότητες του Κοινού Ταμείου, για την κινητοποίηση των πόρων και την χρηματοδότηση μέτρων, δράσεων, ενθάρρυνσης συνεργειών και διάδοση γνώσεων ως προς τις νέες καινοτόμες προσεγγίσεις στον τομέα των βασικών προϊόντων Α2 και 3.

 Θεωρούμε ότι η προσθήκη για τους σκοπούς του Ταμείου Ανάπτυξης στον τομέα των βασικών προϊόντων αφορά στη συνεισφορά της, στη βιώσιμη ανάπτυξη, καθώς και στις τρεις διαστάσεις της. Την κοινωνική, οικονομική και περιβαλλοντική καθώς θα είναι περιορισμένης εμβέλειας, διότι όπως η ίδια η διάταξη αναφέρει κάθε χώρα έχει την πρωταρχική ευθύνη για τη δική της ανάπτυξη και το δικαίωμα να καθορίσει το δικό της δρόμο για την ανάπτυξη και τις δικές τις κατάλληλες στρατηγικές. Διατηρούμε λοιπόν επιφυλάξεις ως προς την εγγενή πραγματοποίηση των διευρυμένων στόχων του Ταμείου.

 Στην αιτιολογική έκθεση γίνεται ειδική «μνεία» για τη χρηματοδότηση προγραμμάτων από το Κοινό Ταμείο βασικών προϊόντων με την οποία επιδιώκεται μακροπρόθεσμα η βελτίωση της απασχόλησης γυναικών, όπου αποτελεί το κριτήριο για χρηματοδότηση και την επιλογή προγραμμάτων. Επίσης, αφορά την αντιμετώπιση της επισιτιστικής κρίσης και της κλιματικής αλλαγής με στόχο την ενσωμάτωση καινοτόμων λύσεων στις μεθόδους παραγωγής του τομέα των βασικών αγαθών. Σημειώνεται ότι στην Ελλάδα πέρα από επιχειρήσεις και συνεταιρισμούς που δραστηριοποιούνται στην παραγωγή και μεταποίηση στον τομέα των βασικών αγαθών στον εν λόγω τομέα δραστηριοποιούνται, επίσης οι ερευνητικοί φορείς οι οποίοι θα μπορούσαν να επωφεληθούν από τη συμμετοχή τους στα εν λόγω προγράμματα επεκτείνοντας τις διεθνείς τους συνεργασίες.

 Πάγια θέση μας είναι η ενίσχυση της ισόρροπης συμμετοχής ανδρών και γυναικών στην απασχόληση, καθώς και σε όλα τα κέντρα λήψης αποφάσεων και σε ηγετικές θέσεις με σκοπό την πλήρη αξιοποίηση του ανθρώπινου δυναμικού. Επανειλημμένως, έχουμε επισημάνει τους παράγοντες που μπορούν να οδηγήσουν σε μια ευρεία επισιτιστική κρίση όπως φυσικές καταστροφές, συρράξεις και οικονομικές κρίσεις κατά την ανάγκη λήψης προληπτικών μέτρων, για την αποφυγή καταστροφικών επιπτώσεων. Τέλος, σημειώνεται ότι δεν προκαλούνται δημοσιονομικές επιπτώσεις επί του κρατικού προϋπολογισμού, αλλά ούτε επί του προϋπολογισμού λοιπών φορέων της Γενικής Κυβέρνησης, αφού δεν μεταβάλλονται διεθνώς η αξία των μετοχών κεφαλαίου, ούτε αριθμός των ψήφων της χώρας μας. Τέλος, κύριε Πρόεδρε, η «ΕΛΛΗΝΙΚΗ ΛΥΣΗ» επιφυλάσσεται για την Ολομέλεια και για τις δύο Κυρώσεις.

**ΝΙΚΗΤΑΣ ΚΑΚΛΑΜΑΝΗΣ (Προεδρεύων της Επιτροπής):** Με επιφύλαξη ο κύριος Φωτόπουλος, για την Ολομέλεια. Τον λόγο, έχει η κυρία Αθανασία (ΣΙΑ) Αναγνωστοπούλου, Ειδική Αγορήτρια της Κ.Ο από την «ΝΕΑ ΑΡΙΣΤΕΡΑ».

 **ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο «ΝΕΑ ΑΡΙΣΤΕΡΑ»):** Σας ευχαριστώ, κύριε Πρόεδρε. Κύριε Υφυπουργέ, κυρίες και κύριοι συνάδελφοι, θα ήθελα να πω ευθύς εξαρχής ότι επιφυλάσσομαι για την Ολομέλεια και θα ήθελα να παρακαλέσω τον κύριο Υφυπουργό να είναι λίγο πιο αναλυτικός στην τοποθέτησή του. Την επιτροπή την ακούν, την βλέπουν και την παρακολουθούν πολίτες, οι οποίοι μπορεί να ενδιαφέρονται, για αυτά που συζητάμε.

 Όμως, θα τους φαίνονται λίγο κινέζικα όλα αυτά που λέμε, καθώς είναι θέματα τα οποία μπορεί να απασχολούν ανθρώπους και θα πρέπει να τα κατανοούν και να γνωρίζουν τι είναι το Κοινό Ταμείο βασικών προϊόντων και τι γίνεται με το safer και τα λοιπά. Έχοντας πει ότι επιφυλάσσομαι θα ήθελα να κάνω απλώς δυο τρεις ερωτήσεις στον κύριο Υφυπουργό, για να ανοίξει λίγο την τοποθέτηση του.

Κατ’ αρχάς, για την πρώτη Συμφωνία που αφορά το SAFER, και την απάντηση πετρελαίου και λοιπά. Είναι προφανές, ότι οι πάντες και οι πάσες θεωρώ τουλάχιστον, ενδιαφερόμαστε κατεξοχήν για το οικολογικό αποτύπωμα ή την οικολογική καταστροφή, που μπορεί να επιφέρει στην Ερυθρά θάλασσα ένα πλοίο, το οποίο είχε τόσο μεγάλο φορτίο αργού πετρελαίου και με τους κινδύνους που διατρέχει να γίνει διαρροή και λόγω ναρκών και λόγω όλων αυτών. Μόνο που η Ερυθρά θάλασσα αυτή τη στιγμή, που μιλάμε και όχι μόνο αυτή τη στιγμή, εδώ και ένα αρκετά σημαντικό διάστημα, είναι πεδίο μάχης. Είναι ένας εμπορικός δρόμος, στον οποίο διεξάγονται «μάχες», πολύ σημαντικές, στις οποίες συμμετέχει και η Ελλάδα.

 Άρα, λοιπόν, κάντε μας μια τοποθέτηση σε σχέση με το περιβάλλον, γιατί άκουσα ή τον Υφυπουργό ή νομίζω τον Εισηγητή της Νέας Δημοκρατίας, να λέει ότι δείχνει μεγάλο ενδιαφέρον και η Σαουδική Αραβία και εδώ θα ήθελα λίγο περισσότερο, να δούμε πώς τοποθετείται και το SAFER;

Είναι ένα πλοίο έτσι που βρέθηκε εκεί και αποφασίστηκε η απάντληση πετρελαίου, όταν εκεί στην Ερυθρά θάλασσα που το είπε και ένας συνάδελφος πριν και έχει πάρα πολύ δίκιο, επιχειρούν, κάνουν επιχειρήσεις και με αυτή την έννοια το λέω, μεγάλα πλοία ναυτιλιακών επιχειρήσεων ή ελληνικών συμφερόντων ή με ελληνική σημαία ή ελλήνων ιδιοκτητών; Λίγο περισσότερο, να καταλαβαίνει και ο κόσμος που ακούει Ερυθρά θάλασσα σε αυτή τη φάση, που βλέπει τι γίνεται και ακούει για απάντληση υδάτων.

Το δεύτερο είναι, εάν θα μείνει στα 200.000 ευρώ ή δολάρια, αν δεν κάνω λάθος η συμμετοχή, η δωρεά του Ελληνικού κράτους. Γιατί και εγώ διαβάζοντας τη σύμβαση, είδα στο άρθρο 1 και στο άρθρο 2, ότι μπορεί να μην είναι τόση δωρεά, αλλά να πάει πολύ παραπάνω ή αρκετά παραπάνω, ανάλογα με τις διαφορές του νομίσματος και διάφορα άλλα κριτήρια που έχει η Συμφωνία.

 Να έρθω στην τροποποίηση της Συμφωνίας Ίδρυσης του κοινό Ταμείο βασικών προϊόντων και εδώ επιφυλάσσομαι για την Ολομέλεια. Θέλω όμως, πραγματικά από τον Υφυπουργό και αυτό ειδικά, μπορεί να ενδιαφέρει αρκετό κόσμο, που μπορεί να μην ξέρει και είναι λογικό να μην ξέρει πολλά πράγματα. Λίγο πιο αναλυτικός ο κ. Υπουργός, σε τι αφορά και τους Έλληνες παραγωγούς, μικρομεσαίες επιχειρήσεις και λοιπά. Πως μπορούν, να επωφεληθούν;

Θέλω όμως, να κάνω και μια άλλη ερώτηση γενικότερου ενδιαφέροντος. Ακούω, ξανά ακούω, αντιμετώπιση της επισιτιστικής κρίσης, διευκόλυνση σε χώρες αναπτυσσόμενες ή υποανάπτυκτες, να αναπτύξουν την αγροτική παραγωγή με τρόπους, που να ενισχύουν την βιοποικιλότητα, τη διαφοροποίηση και λοιπά. Έχω μπροστά μου, την Έκθεση του ΟΗΕ, για τα 49,5 εκατομμύρια ανθρώπους, αριθμός ρεκόρ, που αναμένεται να βρεθούν και ήδη βρίσκονται στο φάσμα της πείνας στην δυτική και κεντρική Αφρική. Αν υπάρχει κάτι, που να δείχνει ότι αυτό το Ταμείο, το κοινό Ταμείο βασικών προϊόντων, έχει διευκολύνει κάπου, έχει αντιμετωπίσει κάπως αυτή την τεράστια επισιτιστική κρίση;

 Είναι μερικά ερωτήματα για να μπορούμε να τοποθετηθούμε ακριβώς, στην ουσία αυτών των πραγμάτων που συζητάμε και βέβαια, το είπα και πριν, το πως οι έλληνες παραγωγοί εδώ της Ελλάδας ή ελληνική παραγωγή, μπορεί να διευκολυνθεί από αυτό το κοινό Ταμείο. Σας ευχαριστώ κύριε Πρόεδρε.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ανδριανός Ιωάννης, Γκολιδάκης Διαμαντής-Μιχαήλ, Βασιλειάδης Βασίλειος (Λάκης), Βλάσης Κωνσταντίνος, Δαβάκης Αθανάσιος, Δερμεντζόπουλος Χρήστος Δημοσχάκης Αναστάσιος (Τάσος) Καββαδάς Αθανάσιος, Καιρίδης Δημήτριος Κακλαμάνης Νικήτας, Καραμανλής Αχ. Κωνσταντίνος, Κατσανιώτης Ανδρέας, Κελέτσης Σταύρος, Κτιστάκης Ελευθέριος, Κωνσταντινίδης Ευστάθιος, Λαμπρόπουλος Ιωάννης, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Οικονόμου Ιωάννης, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Τσαπανίδου Παρθένα (Πόπη), Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Πολάκης Παύλος, Τζάκρη Θεοδώρα, Γιαννούλης Χρήστος, Γιαννακοπούλου Κωνσταντίνα (Νάντια), Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης, Συντυχάκης Εμμανουήλ, Μεταξάς Κωνσταντίνος Παφίλης Αθανάσιος, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Οικονομόπουλος Τάσος, Καζαμίας Αλέξανδρος Ζερβέας Αλέξανδρος, Γαυγιωτάκης Μιχαήλ και Σαράκης Παύλος.

 **ΝΙΚΗΤΑΣ ΚΑΚΛΑΜΑΝΗΣ (Προεδρεύων της Επιτροπής):** Φτάνουμε σιγά - σιγά στο τέλος. Επιφύλαξη και στα δύο η κυρία Αναγνωστοπούλου. Συνεχίζουμε με τον Ειδικό Αγορητή από το «Δημοκρατικό Πατριωτικό Κίνημα ‘’ΝΙΚΗ,,» τον κύριο Οικονομόπουλο Τάσο. Έχετε τον λόγο.

**ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «Δημοκρατικό Πατριωτικό Κίνημα ‘’ΝΙΚΗ,,»):** Σας ευχαριστώ κύριε Πρόεδρε, κύριε Υπουργέ, κυρίες και κύριοι συνάδελφοι. Οι δύο Συμφωνίες που καλούμαστε να επικυρώσουμε έχουν ορισμένα κοινά σημεία και ορισμένες διαφορές. Οι ομοιότητες αφορούν στη διεθνή τους διάσταση, ενώ οι διαφορές τον σκοπό της κάθε συμφωνίας.

 Η μεν πρώτη, που αφορά και τη συνδρομή της Ελλάδος στην επιχείρηση απάντησης του εγκαταλελειμμένου για χρόνια στα ανοιχτά της Υεμένης δεξαμενόπλοιου Safer, ήταν πράγματι μια κρίσιμη διεθνής προσπάθεια για την αποτροπή μιας μεγάλης περιβαλλοντικής και ανθρωπιστικής καταστροφής, λόγω του αυξημένου κινδύνου διαρροής ή έκρηξης του πλοίου. Όμως, παρότι το επικίνδυνο φορτίο του πλοίου απομακρύνθηκε στα μέσα Αυγούστου του 2023, το πολυτάραχο project της διάλυσης του Safer, φαίνεται πως ακόμα εκκρεμεί. Σύμφωνα με αξιωματούχο του προγράμματος των Ηνωμένων Εθνών για την ανάπτυξη UNDP, λόγω της έκρυθμης κατάστασης στην Ερυθρά Θάλασσα και ενός χρηματοδοτικού κενού ύψους 22 εκατομμυρίων δολαρίων.

 Το πρώτο ερώτημα, λοιπόν, που θα θέλαμε να θέσουμε εδώ, είναι αν αυτό αφορά υποχρέωση, για επιπλέον συνδρομή των δωρητών και κατ’ επέκταση και της Ελλάδος. Επιπρόσθετα, από έρευνα της Greenpeace σύμφωνα με σχετικό δημοσίευμα, προέκυψε συμμετοχή στην ιδιοκτησία του φορτίου, για δύο τουλάχιστον εταιρίες- κολοσσούς, όπως το και ο οποίος φάνηκε να αποφεύγουν τα φώτα της δημοσιότητας. Επί του προκειμένου αφήνοντας τον ΟΗΕ κυριολεκτικά να βγάλει το φίδι από την τρύπα ανέξοδα για αυτές. Συνεπώς, δεν θα πρέπει να μας απασχολεί μόνο η διάθεση του ποσού των διακοσίων χιλιάδων ευρώ, που έχουμε επιβαρυνθεί για καλό σκοπό εννοείται, αλλά και η πιθανή μη μας εξυπηρέτηση παλιότερων συμφερόντων.

Ως προς τη δεύτερη συμφωνία που αφορά στο κοινό ταμείο βασικών αγαθών καλούμαστε να επικυρώσουν τις τροποποιήσεις με μια πρώτη ματιά οι περισσότερες τροποποιήσεις μοιάζουν αδιάφορες, δηλαδή είναι απλά βελτιώσεις λεκτικές ή προσπάθησαν να είναι στις περισσότερες περιπτώσεις ή ανά ρυθμίσεις των άρθρων οπότε δεν προκαλούν κάποια ουσιαστική μεταβολή, όμως υπάρχουν και κάποιες που έχουν έντονο αποτύπωμα και μεγαλύτερη σημασία θετική η αρνητική. Αυτές θα πρέπει να τις συζητήσουμε προκειμένου να δούμε ποιος είναι σκοπός τους και αν πρέπει να το δεχτούμε ως χώρα ή όχι. Η απόφαση του διοικητικού συμβουλίου του 2014 με τους οποίους υιοθετήθηκαν ίσως είναι πλέον επίκαιρη σε διάφορα σημεία, λαμβανομένων υπόψη των διεθνών συνθηκών. Γι αυτό και η κρίση μας περί της αξίας κάθε μεταβολής, πρέπει να είναι προσεκτική και με αναφορά στη σημερινή κατάσταση κατά το δυνατόν. Ενδέχεται ορισμένες μεταβολές να είναι πλέον ανεπίκαιρες και επιβλαβείς, ενώ ήταν θετική όπως παλαιότερα.

Συνεπώς θεωρούμε κακή πρακτική να επικεντρώνονται αυτές μετά από τόσο μεγάλο διάστημα, ενώ θα έπρεπε να συζητηθούν νωρίτερα. Θα ήταν χρήσιμο για το μέλλον κάθε τροποποίηση να μπορούσε να συζητηθεί εγκαίρως από τη βουλή ή να ζητηθούν από τα αρμόδια όργανα της βουλής προτάσεις οι οποίες θα καταρτιστούν, μέσω της διαβούλευσης θα έχουν περισσότερη βαρύτητα, για το ταμείο ώστε να υιοθετηθούν εγκαίρως. Η παρούσα μέθοδος ετεροχρονισμένα επικύρωσης, δεν μπορεί να αντιμετωπίσει τις αλλαγές που προκύπτουν από ένα ραγδαία μεταβαλλόμενο διεθνές περιβάλλον, είτε λόγω πολέμων, είτε λόγω οικονομικών πολιτικών κατά προσώπων. Αποτέλεσμα αυτού είναι να έπεται το ταμείο των εξελίξεων και να γίνεται στην ουσία από αυτές ενώ θα έπρεπε να έχει προληπτική δράση, για να καταπολεμηθεί η φτώχεια και η ανισότητα. Εμείς, στη νίκη πιστεύουμε με αφορμή και τις κυρίως τροποποιήσεις ότι η χώρα μας μπορεί να ωφεληθεί από συνεργασίες.

Εμείς, στη ΝΙΚΗ, πιστεύουμε, με αφορμή και τις προς κύρωση τροποποιήσεις ότι η χώρα μας μπορεί να ωφεληθεί από συνεργασίες με δύο τουλάχιστον τρόπους. Αφενός συνεργαζόμενοι εντός του ταμείου με χώρες με τις οποίες έχουμε κοινά συμφέροντα σε διάφορους τομείς εμπορείου ή παραγωγής προϊόντων για την προώθηση κοινών δράσεων μεταξύ μας ή από κοινού σε λιγότερο ανεπτυγμένες χώρες αφετέρου δε λόγω και της ύπαρξης υψηλού επιστημονικού δυναμικού στον τομέα των γεωπονικών επιστημών η χώρα μας, μπορεί και να μεταδώσει και να ανταλλάξει τεχνογνωσία στον τομέα του εμπορίου, αλλά και σε άλλους τομείς τεχνολογίας τροφίμων κ.λπ..

Ως κίνημα η ΝΙΚΗ, θα υποστηρίζει κάθε συμμετοχή της χώρας σε διεθνείς οργανισμούς, που προάγουν τη διεθνή συνεργασία, την επίλυση διεθνών προβλημάτων, την αρωγή των πιο αδύνατων μερών, με κριτική αποτίμηση όμως κάθε συμμετοχής. Για παράδειγμα, με την διεύρυνση των δράσεων του ταμείου η επιστημονική έρευνα λαμβάνει μεγαλύτερο μερίδιο από την χρηματοδότηση των δράσεων και μπορεί να προωθηθεί και στη χώρα μας με βοήθεια του ταμείου, με κοινό όφελος, για όλα τα συμβαλλόμενα μέρη. Το θέμα είναι κατά πόσο είμαστε έτοιμοι, για να παίξουμε αυτό το ρόλο.

Κατόπιν των ανωτέρω δηλώνουμε ότι και εμείς επιφυλασσόμαστε να τοποθετηθούμε στην Ολομέλεια και για τις δύο Κυρώσεις.

**ΝΙΚΗΤΑΣ ΚΑΚΛΑΜΑΝΗΣ (Προεδρεύων της Επιτροπής):** Τον λόγο έχει ο κ. Ζερβέας.

**ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ, κύριε Πρόεδρε. Θα ξεκινήσω με την Κύρωση των τροποποιήσεων της συμφωνίας ίδρυσης του κοινού ταμείου βασικών προϊόντων. Η παρούσα διαδικασία στην Διαρκή Επιτροπή Εθνικής Άμυνας και Εξωτερικών Υποθέσεων, συνιστά αναντίρρητα μία αμιγώς τυπική διαδικασία, η οποία διεξάγεται με μοναδικό σκοπό την ολοκλήρωση της Κύρωσης. Για να είμαι ακριβής οποιαδήποτε παρατήρηση εκ μέρους του συνόλου της αντιπολιτεύσεως, δεν έχει ουδεμία αξία, δεδομένου ότι παρατιθέμενες τροποποιήσεις στο σχέδιο της συμβάσεως, το οποίο αφορά το κοινό ταμείο βασικών προϊόντων, δεν επιδέχονται αμφισβητήσεως ούτε διορθώσεως. Καλούμαστε, απλώς να συναινέσουμε ή να απορρίψουμε το περιεχόμενο.

Υπό την ανωτέρω συνθήκη καθίσταται σαφές ότι το Εθνικό Κοινοβούλιο, στερείται της όποιας γνωμοδοτικής δυνατότητος με ουσιαστική επενεργούσα ισχύ σε ότι αφορά τη σύμβαση αυτή. Το κοινό ταμείο βασικών προϊόντων, το οποίο στο ελληνικό κράτος, απέκτησε θεσμική νομιμοποίηση με το ν.1445/84, δραστηριοποιείται από το έτος 1989, αποτελείται από 101 κράτη – μέλη και νέα ιδρυτικά μέλη, μεταξύ των οποίων είναι και η Ευρωπαϊκή Ένωση, στην οποία ανήκει η Ελλάδα. Συμπεραίνουμε, λοιπόν, ότι η Ελλάδα, ως κράτος–μέλος της Ευρωπαϊκής Ένωσης, οφείλει να συμμορφώνεται με τις συμβατικές υποχρεώσεις, που απορρέουν από την εν λόγω σύμβαση, ως μέλος της. Βασικός σκοπός του είναι να υλοποιεί σχεδιασμούς εμπνεόμενους από την επονομαζόμενη νέα διεθνή οικονομική τάξη.

Ως εκ τούτου, είναι πρόδηλο ότι αποτελεί ένα παγκόσμιο ποιητικό εργαλείο στα χέρια του παγκοσμίου κεφαλαίου. Ως διακυβερνητικός οργανισμός θα έπρεπε να παράγει αποτελέσματα με θετικό αποτύπωμα, για όλα τα κράτη-μέλη, πλην όμως δεν διαπιστώνεται υλοποίηση σαφούς και ορισμένου αποτελέσματος το οποίο να επιφέρει συγκεκριμένη αναβάθμιση στο ποιοτικό επίπεδο των Ελλήνων.

 Είναι σημαντικό να αναφερθεί ότι στον εν λόγω οργανισμό, ο οποίος δεν είναι τίποτα άλλο από ένα είδος fund, δεν είναι μέλη σημαντικά κράτη και διακρατικοί οργανισμοί της παγκόσμια κοινότητας, όπως οι ΗΠΑ, η Ιαπωνία, η Αυστραλία, ο Καναδάς, η Τουρκία, η Νέα Ζηλανδία, το Βέλγιο και η Ευρώ ασιατική οικονομική κοινότητα. Σημειωτέον ότι όλα τα προαναφερόμενα κράτη αποχώρησαν από το ταμείο, εκτός των ΗΠΑ, που δεν συμμετείχε ποτέ. Δυστυχώς, η Ελλάδα, για τους γνωστούς λόγους, που τη δεσμεύουν από τις διακρατικές συμφωνίες και την είσοδό της στην ευρωπαϊκή οικονομική κοινότητα τη δεκαετία του ’80, κατέστη μέλος του εν λόγω fund και έχει τοποθετήσει το αναλογούν μετοχικό κεφάλαιο.

Οι τροποποιήσεις που έρχονται προς Κύρωση προκύπτει ότι αφορούν κατά κύριο λόγο τεχνικά θέμα της λειτουργίας του fund, με διοικητικό, οικονομικό και δια λειτουργικό περιεχόμενο. Πρόκειται για έναν υπερεθνικό οργανισμό εκμετάλλευσης κεφαλαίων και πρέπει να τονιστεί ότι απολαμβάνει ειδικού καθεστώτος φοροαπαλλαγών και λοιπών προνομίων.

 Θεωρούμε ότι τα επιχειρήματα που τίθενται ως βασικοί λόγοι των τροποποιήσεων και αφορούν τα κατ’ εμάς αφηγήματα της κλιματικής αλλαγής και της επισιτιστικής κρίσεως, συνιστούν και είναι προφάσεις εν αμαρτίαις. Και αυτό διότι είναι κοινώς αντιληπτό και παραδεκτό στους θιασώτες του καπιταλιστικού συστήματος, όπως αυτό είναι διαμορφωμένο, ότι αν και εφόσον η παγκόσμια οικονομικοί κολοσσοί, δεν είχαν ως αποκλειστικό σκοπό την άνευ όρων κερδοσκοπία, το επίπεδο διαβίωσης δισεκατομμυρίων κατοίκων του πλανήτη θα ήταν χίλιες φορές πιο ανθρώπινο και δίκαιο. Για τους λόγους αυτούς, κλείνουμε προς το ΠΑΡΩΝ.

Έρχομαι τώρα προς την Κύρωση της Συμφωνίας Χρηματοδοτήσεως για Τρίτους Δωρητές μεταξύ της Κυβέρνησης της Ελληνικής Δημοκρατίας (δωρητής) και του Αναπτυξιακού Προγράμματος των Ηνωμένων Εθνών. Στην Κύρωση αυτή, όπου τα συμβαλλόμενα μέρη, από τη μία το Ελληνικό κράτος και από την άλλη Οργανισμός των Ηνωμένων Εθνών, συμβαλλόμενο ως κατ’ ευφημισμό Αναπτυξιακό Πρόγραμμα, διαπιστώνουμε ότι η Ελλάς έχει αναλάβει την υποχρέωση με την από 7/3/2023 υπογραφή της παρούσας, η οποία ετέθη από τον αρμόδιο κρατικό αξιωματούχο του Υπουργείου Εξωτερικών, να καταθέσει στο λογαριασμό της τράπεζας της Αμερικής, Bank of America, με έδρα το Λονδίνο, το χρηματικό ποσό, που κατά τη σύμβαση φαίνεται ότι ανέρχεται σε 200.000 δολάρια Αμερικής με σκοπό την απάντληση 1,3 εκατομμυρίων βαρελιών πετρελαίου από το δεξαμενόπλοιο υπό την επωνυμία Safer, το οποίο ευρίσκετο σε θαλάσσια περιοχή της Υεμένης, για να αποσοβηθεί, κατά τα περιεχόμενα στην υπό Κύρωση σύμβαση, σε μια ενδεχόμενη οικολογική καταστροφή.

Έχουν λοιπόν σχεδόν παρέλθει 2 χρόνια και έρχεστε τώρα, το 2024, να μας προτείνεται να υπερψηφίσουμε την καταβολή 200.000 δολαρίων. Εκ των ανωτέρω, προκύπτει ότι όλη κοινοβουλευτική διαδικασία, γίνεται ετεροχρονισμένα δεδομένου ότι, ενώ όπως μας λέτε στη σελίδα 2 των συνεπειών ρύθμισης του κατατεθέντος σχεδίου νόμου, η υποχρέωση εκ μέρους του Ελληνικού κράτους να συνεισφέρει οικονομικά, είχε αναληφθεί από το έτος 2022 στη Νέα Υόρκη. Έχουν λοιπόν παρέλθει ήδη 2 έτη από την δέσμευση του τότε Υπουργού Εξωτερικών κυρίου Νίκου Δένδια.

Επίσης, υπάρχουν ερωτήματα στα οποία καλείστε να απαντήσετε. Πρώτον, η χρηματική συνεισφορά, γίνεται απλώς και μόνο στα πλαίσια της δέσμευσης ως προϊόν των διακρατικών συμφωνιών της Ελλάδας με τον Οργανισμό Ηνωμένων Εθνών; Δεύτερον, για ποιους λόγους, δεν έλαβε χώρα άμεσα η υπογραφή της σύμβασης δωρεάς; Και τρίτον, για ποιο λόγο να μην πληρωθεί το εν λόγω ποσό από τους Έλληνες πλοιοκτήτες; Ένα ευτελές γι’ αυτούς ποσό, των οποίων η απάντληση του πετρελαίου αποσόβησε μία οικολογική καταστροφή η οποία θα έθιγε άμεσα τα δικά τους οικονομικά συμφέροντα. Και σε αυτή την κύρωση τοποθετούμεθα ΠΑΡΩΝ.

**ΝΙΚΗΤΑΣ ΚΑΚΛΑΜΑΝΗΣ (Προεδρεύων της Επιτροπής):** Απ’ ότι κατάλαβα, ΠΑΡΩΝ και στις δύο. Έτσι;

 **ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ομιλία εκτός μικροφώνου

**ΝΙΚΗΤΑΣ ΚΑΚΛΑΜΑΝΗΣ (Προεδρεύων της Επιτροπής):** Ωραία. Για να γραφτεί στα πρακτικά. Το λόγο έχει ο κύριος Σταυρός Μιχαηλίδης.

**ΣΤΑΥΡΟΣ ΜΙΧΑΗΛΙΔΗΣ:** Ευχαριστώ πολύ, κύριε Πρόεδρε. Κυρίες και κύριοι συνάδελφοι, κύριε Υπουργέ.

Θα προσπαθήσω να είμαι πολύ σύντομος. Έχουμε μπροστά μας δύο Συμβάσεις προς κύρωση. Όσον αφορά για τη σύμβαση του Common Fund for Commodities, θα ήθελα να είμαι πολύ επιγραμματικός και να συμπλεύσω με το ερώτημα της κυρίας Αναγνωστοπούλου, κατά πόσον, επειδή αναφέρονται ιδιαίτερα βασικά προϊόντα, τα οποία τουλάχιστον τα μισά η Ελλάδα παράγει ικανή ποσότητα, κατά πόσο έχουμε λάβει μέριμνα ως χώρα για την εμπλοκή, ενίσχυση των Ελλήνων παραγωγών.

Μετά από αυτή την παρατήρηση, που αφορά το CFC, θα ήθελα να σχολιάσω και στο τέλος να καταλήξω και σε ένα ερώτημα αναφορικά με τη σύμβαση που έχει σχέση με τη μετάγγιση, αντικατάσταση του πλοίου «SAFER», το οποίο, επειδή δεν έχουμε αρκετές πληροφορίες από τα χαρτιά, που έχουμε στα χέρια μας, αντιλαμβάνομαι ότι ο κύριος του πλοίου είναι η Κυβέρνηση της Υεμένης.

Αν, πάλι, έχω αντιληφθεί σωστά, ο κίνδυνος που αισθάνθηκε η διεθνής κοινότητα, δια του UNDP, είναι η όλη κατάσταση η εμπόλεμη, θα έλεγε κανείς, εδώ και δέκα χρόνια στη συγκεκριμένη περιοχή και την ώθησε η διεθνή κοινότητα να αναλάβει αυτές τις πρωτοβουλίες.

Το πλοίο φέρει περισσότερο από ένα εκατομμύριο βαρέλια αργού πετρελαίου. Αυτό το καθιστά ακόμα πιο επικίνδυνο για το περί θαλάσσιο περιβάλλον και εν γένει για το περιβάλλον και καλώς ενεργεί η διεθνής κοινότητα, για την αποσόβηση ενός τέτοιου ενδεχομένου.

Κύριε Υπουργέ, αντιλαμβάνεστε, όμως, ότι δέκα χρόνια που αισθάνεται η διεθνής κοινότητα ότι υφίσταται αυτή η άμεση απειλή, για το περιβάλλον είναι πάρα πολλά για να χαρακτηρίσουν σε ένα επίπεδο ικανοποίησης τα αντανακλαστικά της διεθνούς κοινότητας αλλά, αν θέλετε και της δικής μας, που υπογράψαμε τη σύμβαση τον Μάρτιο, αν θυμάμαι καλά, στις 7 Μαρτίου και έχουμε τώρα τέλος του χρόνου, κοντεύουμε Οκτώβριος.

Ξέρετε, είναι ρητορική η ερώτηση, η αντίδραση, για την προστασία του περιβάλλοντος και την προστασία του δεν παίρνει δεκαετίες ή μήνες για να ανταποκριθεί κάποιος. Αυτό εγείρει ερωτηματικά.

Εγώ θα προσέθετα ότι, επειδή και η Υεμένη είναι μέλος του Διεθνούς Ναυτιλιακού Οργανισμού, του International Maritime Organization, που είναι κι αυτός ένας οργανισμός στην ομπρέλα, όπως είναι UNDP των Ηνωμένων Εθνών, πώς αντιδρά η ίδια αυτή η χώρα, παρόλο που γνωρίζουμε τα προβλήματα;

Όντας, δε, μέλος του Οργανισμού Ηνωμένων Εθνών, δεν μπορεί να μην έχει ένα πλοίο της ασφάλεια, να μην έχει κάποιες εγγυήσεις, για να κινείται, έστω και αν είναι αγκυροβολημένο. Ένα πλοίο που το λένε στη ναυτική γλώσσα «μάνα», δηλαδή είναι πάντοτε εκεί, σε μια θέση και πάνε και φεύγουν πλοία, παίρνοντας και αφήνοντας φορτίο. Αυτό το τονίζω, για να πω ότι δεν είναι και τόσο πετυχημένη η δικαιολογία που εκφράζουμε, ξέρετε, εκεί υπάρχουν νάρκες, κ.λπ..

Το πλοίο είναι εκεί. Αν αυτό αισθάνεται κίνδυνο από τις νάρκες που είναι ποντισμένες, δεν ξέρω πού είναι ποντισμένες, τι θα πούμε γι’ αυτά τα πλοία που διέρχονται;

Άρα, λοιπόν, θέλουμε να μας πείτε κάποια πράγματα παραπάνω. Έρχεται η διεθνής κοινότητα και εν προκειμένου, με τη συμμετοχή και της χώρας μας με ένα ικανοποιητικό ποσό, που σύμφωνα με αυτά που διαβάζω και στη σύμβαση, δεν θα περιοριστεί στα 200.000, διότι μπορεί να αυξηθεί κι αν δεν φτάσουν δεν θα αναληφθούν οι πρωτοβουλίες και έχουμε και ένα 8% ακόμα για διοικητικά έξοδα. Εν πάση περιπτώσει, δεν είναι τόσο σημαντικά, το σημαντικό είναι ότι πρέπει να έχουμε περισσότερες πληροφορίες.

Εκτός από την υποχρέωση που νιώθει η διεθνής κοινότητα να ανταποκριθεί για την προστασία του περιβάλλοντος, που αφορά όλους μας, ιδιαίτερα τον αιώνα του περιβάλλοντος, που διανύουμε τώρα, δεν υπάρχει ασφαλιστική εταιρεία γι’ αυτό το πλοίο και πώς συνεισφέρει; Πώς αναζήτησε; Κι αν δεν υπάρχει, γιατί δεν υπάρχει;

Περνώ τώρα στο πλοίο «SOUNIO», ελληνικής σημαίας και σας παρακαλώ να το προσέξετε. Πρωτίστως, βέβαια, αφορούν αυτά που θα πω το Υπουργείο Ναυτιλίας, αλλά σε πολύ σημαντικό βαθμό και το Υπουργείο. Εξωτερικών.

Γιατί; Διότι κύριε Υπουργέ τα πλοία με ελληνική σημαία είναι η προέκταση της επικράτειάς μας. Δεν μπορεί να υφίστανται, να δέχονται ρουκέτες, επίθεση και η Ελλάδα να αντιδρά με ένα κακοδιατυπωμένο, για να μην πω τη λέξη «απαράδεκτο», δελτίο τύπου του Υπουργείου Ναυτιλίας και μέχρι εδώ. Εάν δεν είναι αυτό μόνο, σας παρακαλώ πολύ ως Υπουργείο Εξωτερικών και ως Ναυτιλίας, αλλά κυρίως ως Υπουργείο Εξωτερικών, σε ποιες κινήσεις, ρηματικές διακοινώσεις προβήκαμε σε διεθνείς οργανισμούς, όπως IMO, στο UN, στην Υεμένη, από το έδαφός της προήλθε αυτή η επίθεση; Όχι μόνο για την προάσπιση του περιβάλλοντος, της ασφάλειας των Ελλήνων ναυτικών, αλλά και του κύρους της σημαίας. H Ελληνική επικράτεια δέχθηκε επίθεση. Αυτά είναι ερωτήματα και θέματα τα οποία δεν πρέπει να τα περνάμε, θα έλεγα, με τέτοιο χαλαρό τρόπο. Σας ευχαριστώ.

**ΝΙΚΗΤΑΣ ΚΑΚΑΛΜΑΝΗΣ(Προεδρεύων της Επιτροπής):** Ευχαριστούμε. Θα συνεχίσουμε με τον κ. Ξανθόπουλο από την ΚΟ του «ΣΥΡΙΖΑ». Ορίστε, έχετε τον λόγο, κ. Ξανθόπουλε.

 **ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Υπουργέ, θα μιλήσω μόνο για το Κοινό Ταμείο Βασικών Προϊόντων και για εμάς είναι σημαντικό το ότι υπάρχει μια συμπερίληψη των τριών διαστάσεων της βιώσιμης ανάπτυξης, περιβαλλοντική, κοινωνική και οικονομική. Θεωρούμε ότι η χώρα πρέπει να αξιοποιεί περαιτέρω τους διεθνείς οργανισμούς και την εκεί πολυμερή διπλωματία, προκειμένου να πετύχουμε την εμβάθυνση και τη διεύρυνση των σχέσεων της χώρας μας με κράτη του παγκόσμιου Νότου, για τον οποίο η Kυβέρνηση, κατά την άποψή μας, συχνά αδιαφορεί παραβλέποντας τις μεγάλες δυνατότητες ανάπτυξης που διαθέτει. Με βάση, λοιπόν, αυτή την προσέγγιση θα ήθελα να ξέρω, να μας πείτε, εάν έχετε κινήσει μία διαδικασία διακρατικών συνεννοήσεων, δημιουργία συμμαχιών ή δημιουργία διαύλων επικοινωνίας με όμορες χώρες ή με χώρες του ευρωπαϊκού ή του παγκόσμιου Νότου σε σχέση με τη λειτουργία αυτού του Ταμείου, το οποίο κατά βάση αποτελεί ένα φόρουμ μέσα από το οποίο μπορεί να ενισχυθεί η διεθνής θέση της χώρας. Σας ευχαριστώ.

**ΝΙΚΗΤΑΣ ΚΑΚΑΛΜΑΝΗΣ(Προεδρεύων της Επιτροπής):** Ευχαριστούμε.Φθάσαμε, λοιπόν, στο τέλος της συνεδρίασης, οπότε κύριε Υπουργέ θα κλείσετε εσείς, κυρίως απαντήστε στις ερωτήσεις και ότι άλλο νομίζετε ότι πρέπει να πείτε. Ορίστε, έχετε τον λόγο, κ. Φραγκογιάννη.

**ΚΩΣΤΑΝΤΙΝΟΣ ΦΡΑΓΚΟΓΙΑΝΝΗΣ (Υφυπουργός Εξωτερικών):**  Ευχαριστώ πολύ, κύριε Πρόεδρε. Κυρίες και κύριοι συνάδελφοι, καταρχάς σας ευχαριστώ πάρα πολύ για τη θετική σας διάθεση διότι ακόμη και όσοι διατηρείτε μία επιφύλαξη τη διατηρείτε με μία θετική διάθεση και μια θετική στάση. Να ξεκινήσω, λοιπόν, από το SAFER και εφόσον η αγαπητή κυρία Σία Αναγνωστοπούλου, ζήτησε μια πιο αναλυτική περιγραφή, να το πούμε με μια μικρή κατάχρηση του χρόνου λίγο πιο αναλυτικά.

Κυρίες και κύριοι, στην περιοχή εκεί γίνεται ένας πόλεμος. Πόλεμος κανονικός. Είναι μια δύσκολη γειτονιά του κόσμου, στην οποία είμαστε κοντά, όπου απειλείται και η ελεύθερη ναυσιπλοΐα. Σας θυμίζω ότι πριν από πολλά χρόνια υπήρχε η πειρατεία, η οποία κυρίως ξεκινούσε από τα σομαλικά παράλια και σήμερα αυτό το οποίο υπάρχει είναι ο κίνδυνος προσβολής των σκαφών που περνάνε. Όταν, λοιπόν, μια χώρα έχει την πρώτη θέση, έχουμε περίπου το 22% της ναυτιλίας παγκοσμίως, είναι λογικό να είμαστε και περισσότερο εκτεθειμένοι και κάτω από αυτές τις συνθήκες υφιστάμεθα τρεις τεράστιες πιέσεις.

 Η πρώτη πίεση είναι ο κίνδυνος για τα πλοία μας και για τα πληρώματά μας. Ο δεύτερος κίνδυνος είναι η μη λειτουργία της διώρυγας του Σουέζ. Αυτό έχει τεράστιες οικονομικές επιπτώσεις και μπαίνω λίγο τώρα στο δικό μου portfolio της οικονομικής διπλωματίας διότι αυτό πρακτικά σημαίνει ότι το πλοίο που δεν περνάει από τη διώρυγα του Σουέζ, για να φθάσει στην Ευρώπη «ακουμπώντας» στο πρώτο λιμάνι της Ευρώπης, που είναι το ελληνικό λιμάνι, για να ξεφορτώσει τα εμπορεύματά του εδώ ή για να φορτώσει εμπορεύματα, αναγκάζεται να κάνει τον γύρο της Αφρικής. Αυτό παίρνει περισσότερο χρόνο, περισσότερα χρήματα και αυτό έχει σοβαρές επιπτώσεις και στον διεθνή πληθωρισμό, αλλά και στο κόστος των προϊόντων.

**Άρα λοιπόν, είναι πολύ σημαντικό να δοθεί μία λύση και η χώρα μας κινείται σε αυτή την κατεύθυνση και κάνει ότι είναι δυνατόν. Σας θυμίζω ότι συμμετέχουμε στην επιχείρηση «ΑΣΠΙΔΕΣ», προκειμένου να διαφυλάξουμε και εμείς με το δικό μας τρόπο την ασφάλεια της ναυσιπλοΐας και με κάθε τρόπο, σε κάθε φόρουμ, στο οποίο βρισκόμαστε δηλώνουμε την διάθεσή μας αυτή. Τώρα, σε ότι αφορά τα 200.000 ευρώ και το 8% που είπατε θα ήθελα σας παρακαλώ πολύ να ρίξετε μια πιο προσεκτική ματιά. Το 8% καταρχάς συμπεριλαμβάνεται στις 200.000.**

 **Δεύτερον, η επιχείρηση έχει ολοκληρωθεί. Τα χρήματα έχουν μαζευτεί. Η δουλειά έχει γίνει. Έχει τελειώσει. Άρα λοιπόν, μιλάμε για 200.000. Αν θέλετε να το δούμε όμως νομοτεχνικά σε ότι αφορά την ίδια τη Σύμβαση, αυτό το οποίο η Σύμβαση προβλέπει είναι ένα πάτωμα πέντε χιλιάδων ευρώ, που αν περισσέψει θα δοθεί σε συνεννόηση με τους δωρητές ή δεν θα δοθεί. Αυτό περιγράφεται αναλυτικά, αλλά αυτό το οποίο συγκεντρώθηκε είναι 129 εκατομμύρια από τα 144 εκατομμύρια μέχρι πριν από κάποιους μήνες. Και επίσης, προβλέπει ότι εάν υπήρξε υπέρβαση του ποσού των 200.000 δηλαδή, για παράδειγμα εάν χρειαζόταν να βάλουμε κατ΄ αναλογία στα 144 εκατομμύρια την υπέρβαση, που αφορά τις 200.000 και που θα ήταν 3.000 ή 5.000 δεν θα ήταν επιβεβλημένο, αλλά θα ήταν αποτέλεσμα μιας διαπραγμάτευσης. Αυτό, πάντα γίνεται στις Διεθνείς Συμβάσεις και δεν νιώσαμε ποτέ ανασφάλεια από την πιθανότητα να ζητηθούν πολύ περισσότερα χρήματα ή ακόμη και περισσότερα χρήματα από τις 200.000 τα οποία προτιθέμεθα να εκταμιεύσουμε και που προβλέπεται στην Σύμβαση.**

**Αναφέρθηκε, το κομμάτι του Σουνίου της εκδήλωσης εχθροπραξιών, νομίζω το καλύψαμε αυτό. Να σας πω ότι υπάρχει κάτι στο οποίο συμφωνώ, 18 μήνες καθυστέρηση. Πράγματι θα ήταν πολύ ωραίο να μπορούσαμε να φέρουμε μια Σύμβαση για Κύρωση πολύ πιο γρήγορα.**

**Λυπάμαι, αλλά υπάρχουν Διεθνείς Οργανισμοί και το ξέρετε πολύ καλά όλοι εσείς που ασχολείστε με τα θέματα εξωτερικής πολιτικής που κινούνται αργά. Δεν είναι μόνον η Ελλάδα η οποία κινείται αργά. Και ο Οργανισμός Ηνωμένων Εθνών (ΟΗΕ) κινείται αργά και δυστυχώς, πάρα πολλές φορές η ίδια η Ευρωπαϊκή Ένωση κινείται μερικές φορές αργά και στην περίπτωση ιδιαίτερα του CFC δεν είναι η Ελλάδα αυτή που καθυστέρησε. Δέκα χρόνια πήρε για τις υπόλοιπες χώρες να ακυρώσουν την τροποποίηση της Συμφωνίας που υπέγραψαν πριν από πολύ περισσότερα χρόνια. Αλλά για να είμαι ειλικρινής και έντιμος μαζί σας, σας δηλώνω και εγώ από πλευράς μου ότι θα ήθελα πάρα πολύ να μπορούσαμε να κινηθούμε πιο γρήγορα και να φέρουμε την τροποποίηση στη Βουλή πιο έγκαιρα.**

**Τα συμφέροντα των ναυτιλιακών εταιρειών το COP 29 που θα γίνει στο Μπακού το COP 28 που έγινε στο ABU DHABI γιατί ξέρετε μια δημοκρατική κυβέρνηση, δεν μπορεί να επιβάλει τη θέλησή της στον ιδιωτικό τομέα. Δεν μπορείς να πας σε μια ιδιωτική εταιρεία και να τους πεις πήγαινε και άνοιξε ένα κατάστημα εκεί, κλείσε ένα κατάστημα κάπου αλλού, ανέλαβε κάτι. Αυτό το οποίο μπορούμε να κάνουμε, είναι να δημιουργούμε ένα πλαίσιο, τις δυνατότητες για τον ιδιωτικό τομέα να δραστηριοποιηθεί και την παρότρυνση στον ιδιωτικό τομέα και αυτό με ένα όριο. Διότι, φαντάζομαι ότι δεν θα θέλατε τον Υφυπουργό σας να επιβάλει με έμμεσο η άμεσο τρόπο, μια στάση που ο Υφυπουργός ή ο Υπουργός θεωρεί ότι είναι σωστή. Αυτό το οποίο κάνουμε λοιπόν, είναι να δημιουργούμε ένα πλαίσιο και μια παρότρυνση και να ελπίζουμε ότι ο ιδιωτικός τομέας θα κάνει όπως έχει κάνει πάρα πολλές φορές στα πεντέμισι σχεδόν χρόνια που είμαι Υφυπουργός Εξωτερικών, πρωτοβουλίες προς όφελος της χώρας μας. Είναι προφανές, μετά από την ανάλυση που έκανα σχετικά με το κόστος το οποίο υφίστανται οι πελάτες των ναυτιλιακών εταιρειών από τον γύρο της Αφρικής ότι και εκείνοι θα ήθελαν το θέμα να λήξει.**

**Σε ό τι αφορά το κομμάτι του safer, σήμερα ζητήθηκε από την Ένωση Ελλήνων Εφοπλιστών από το ναυτιλιακό επιμελητήριο η συνδρομή ελληνικών συμφερόντων πλοίων, αλλά αυτό δεν κατέστη δυνατό για δύο λόγους και μολογώ ότι το καταλαβαίνω.**

**Το πρώτο είναι ότι όταν ξεκίνησε η επιχείρηση, δεν ξέραμε αν θα τελειώσει σε ένα μήνα σε δύο μήνες, σε τρεις μήνες, σε τέσσερις μήνες. Άρα λοιπόν, τι ζητάμε; Ζητάμε από μία εταιρεία η οποία είναι ιδιοκτήτης ενός πλοίου να το διαθέσει, για ένα αδιευκρίνιστο χρονικό διάστημα, σε μία περιοχή που πρακτικά μπορεί να μην θέλει να πάει. Δεν είναι η θάλασσα γύρω από τη Νορβηγία ή γύρω από την Καραϊβική. Είναι μια δύσκολη γειτονιά του κόσμου.**

 Και το τελευταίο που θέλω να πω είναι ότι αυτό που έκανε τη γειτονιά ακόμη πιο δύσκολη είναι η εξέλιξη των τελευταίων 18 μηνών, των τελευταίων 12 μηνών. Διότι η κατάσταση το 2022 όταν ανελήφθη η συγκεκριμένη πρωτοβουλία, δεν ήταν η ίδια γεωπολιτικά και στρατιωτικά η οποία είναι αυτή τη στιγμή.

Να πάμε στο άλλο θέμα, το CFC. Ρωτήθηκα εάν προβλέπεται κάτι σχετικά με την αγροτική ανάπτυξη, τα πρότυπα καλλιεργειών και την τεχνογνωσία. Η απάντηση είναι ξεκάθαρα ναι, ξεκάθαρα ναι. Και θα ήθελα επ’ ευκαιρία τούτου και με αφορμή την κυρία Αναγνωστοπούλου, από την οποία έχω κατηγορηθεί ότι μερικές φορές στη Βουλή λέω αγγλικά, αλλά όχι ότι λέω κινέζικα, οπότε να πω σε καλά ελληνικά δύο-τρία δεδομένα που αφορούν το CFC.

Τετρακόσιες σαράντα χιλιάδες πεντακόσια άτομα έχουν ωφεληθεί από τις δραστηριότητες του συγκεκριμένου ταμείου, εκ των οποίων 90.000 αγρότες, 60.000 εκτάρια έχουν καλλιεργηθεί, 10.895 δουλειές έχουν δημιουργηθεί, τα LDCs, δηλαδή τα Low Development Countries, οι υποανάπτυκτες χώρες, συμμετέχουν στη δραστηριοποίηση των δράσεων του συγκεκριμένου ταμείου κατά 32,5% και οι φτωχές χώρες κατά 14,8%. Απασχολούνται 31% γυναίκες και οι μισθοί κυμαίνονται από 3.795 δολάρια Αμερικής έως 29.525 δολάρια Αμερικής το χρόνο.

Ετέθη το θέμα της καθυστέρησης, όμως νομίζω το κουβεντιάσουμε. Μου είπατε ότι είναι συνταγματική μας υποχρέωση. Κύριοι βουλευτές, σας βεβαιώνω ότι το Υπουργείο Εξωτερικών κι εγώ προσωπικά, νιώθω μεγάλο σεβασμό για τη Βουλή, το γνωρίζει ο Πρόεδρος, και δεν θα σκεφτόμασταν ούτε για μια στιγμή να παραβιάσουμε τη συνταγματική υποχρέωση ή την προσωπική πολιτική υποχρέωση που νιώθουμε απέναντί σας.

Οι αγρότες μας μπορούν να ωφεληθούν από αυτή τη δράση. Η πρεσβεία μας στη Χάγη συμμετείχε στις τροποποιήσεις τις οποίες έγιναν, διότι αναφέρθηκε η απουσία της δυνατότητας γνωμοδότησης. Μιλάμε για έναν διεθνή οργανισμό, για 101 μέλη, τα οποία έχουν υπογράψει μια συμφωνία, την έχουν κυρώσει, λειτουργεί και μπαίνει η διάσταση της αλλαγής του σκοπού. Όχι τελείως, αλλά του προσδιορισμού νέων δυνατοτήτων στον σκοπό που έχει αυτός ο οργανισμός, αυτό το ταμείο.

Δεν μπορεί να δοθεί γνωμοδότηση από τις 101 Βουλές των συγκεκριμένων χωρών. Αλλά αυτό το οποίο γίνεται είναι μία συνάντηση, μια συζήτηση, μια διεκπεραίωση, των θεμάτων έτσι όπως προβάλλονται από το ίδιο το ταμείο, στο οποίο συμμετείχε η χώρα μας μέσω της πρεσβείας μας στη Χάγη. Και πράγματι, αυτό το οποίο ζητάμε αυτή τη στιγμή από τη Βουλή των Ελλήνων είναι να εγκρίνει ή να μην εγκρίνει τη συγκεκριμένη τροποποίηση.

Για τις συμμαχίες τις οποίες είπατε. Νομίζω ότι το ταμείο δίνει εξ ορισμού τη δυνατότητα ανάπτυξης τέτοιων συμμαχιών. Δεν είναι αυτοσκοπός του ταμείου να γίνει κάτι τέτοιο. Αυτό το οποίο όμως υπάρχει στο κεντρικό πυρήνα του ταμείου είναι η παρακολούθηση των θεμάτων, η διασφάλιση ότι και για τους δικούς μας αγρότες υπάρχουν οι ίδιες δυνατότητες, για τους δικούς μας εμπόρους, να πω καλύτερα, θα υπάρχουν οι ίδιες δυνατότητες.

Από εκεί και πέρα, έχουμε ούτως η άλλως μια στενή συνεργασία με τις χώρες του Νότου και της Μεσογείου, αλλά αυτό που δεν υπάρχει στο ταμείο και όχι στο δικό μας το μυαλό, είναι μια πρωτοβουλία για τις χώρες του Νότου να κινούνται μεταξύ τους, τις χώρες του Βορρά να κινούνται μεταξύ τους και ούτω καθεξής. Αλλά σας βεβαιώνω ότι έχουμε κάθε καλή διάθεση, κάθε πρόθεση και είμαστε σε συνεργασία με όλες τις χώρες τουλάχιστον της Νοτίου Μεσογείου. Σας ευχαριστώ πάρα πολύ.

**ΝΙΚΗΤΑΣ ΚΑΚΛΑΜΑΝΗΣ (Προεδρεύων της Επιτροπής):** Κύριε Υφυπουργέ, πρέπει να καταθέσετε τη νομοτεχνική βελτίωση.

**ΚΩΣΤΑΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Με συγχωρείτε, ξέχασα να καταθέσω μια νομοτεχνική βελτίωση. Την έχετε ήδη παραλάβει και αφορά ένα αθώο λάθος το οποίο έγινε. Σας ευχαριστώ.

**ΧΡΗΣΤΟΣ ΓΙΑΝΝΟΥΛΗΣ (Εισηγητής της Μειοψηφίας):** Κύριε Πρόεδρε, συγγνώμη για τη διακοπή. Είχαμε κάνει και μία πρόταση στον κ. Υπουργό σε σχέση με την ελληνική ναυσιπλοΐα, αν μπορεί να προσθέσει ή να εμπλουτίσει το θέμα των κυρώσεων. Αν σκέφτεται κάτι τέτοιο για τα ελληνόκτητα πλοία.

 **ΚΩΣΤΑΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Το προσπέρασα, αλλά δεν το προσπεράσατε εσείς. Ανοίγετε ένα μεγάλο θέμα, το θέμα των κυρώσεων. Το ερώτημα είναι, ποιες μπορεί να είναι αυτές, πόσο αποτελεσματικές να είναι και αν οι κυρώσεις εμπίπτουν, μέσα στην λογική αυτής της δύσκολης γειτονιάς που ζούμε. Συνήθως, κύριε Γιαννούλη και νομίζω, ότι εσείς είστε πολύ έμπειρος πολιτικός και το ξέρετε πολύ καλά, αυτό λειτουργεί αποτρεπτικά, αυτό λειτουργεί αποτρεπτικά, πριν φτάσουμε στο σημείο που είμαστε σήμερα. Το σημείο αυτό πλέον είναι μια εμπόλεμη κατάσταση. Το SOUNION  δέχτηκε ρουκέτες και δέχθηκε και μία επίθεση η οποία οδήγησε σε πράξεις οι οποίες όδευαν στη καταστροφή του πλοίου. Άρα, λοιπόν, αυτή τη στιγμή, στα πλαίσια των δυνατοτήτων μας, ζυγίζοντας κάθε κόστος και κάθε όφελος αυτής της αντίδρασης, σας βεβαιώνω, ότι ακούγεται εύκολο να κάνεις μία αντίδραση, αλλά η αντίδραση έχει τη δική της δράση και τη δική της αντίδραση και λαμβάνουμε υπόψιν όλα τα δεδομένα πριν κάνουμε αυτό που κάνουμε. Σας ευχαριστώ και πάλι πάρα πολύ.

 **ΝΙΚΗΤΑΣ ΚΑΚΛΑΜΑΝΗΣ (Προεδρεύων της Επιτροπής):** Ωραία, διαβάζω εγώ τη νομοτεχνική βελτίωση.

 **ΚΩΣΤΑΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Η νομοτεχνική βελτίωση στο άρθρο πρώτο του σχεδίου νόμου στη σελίδα 75 αυτού και αντίστοιχα στη σελίδα 1 της ελληνικής μετάφρασης, διαγράφεται ο πίνακας, πριν από τις λέξεις ΠΑΡΑΡΤΗΜΑ 5. ΑΠΟΦΑΣΗ CFC/GC/XXVI/1: Τροποποιήσεις στη Συμφωνία Ίδρυσης του Κοινού Ταμείου Βασικών Προϊόντων διαγράφεται, καθώς ήδη αποτελεί μέρος του πίνακα με τίτλο ΠΑΡΑΡΤΗΜΑ Α ΕΓΓΡΑΦΕΣ για ΜΕΤΟΧΕΣ ΑΜΕΣΑ ΚΑΤΑΒΕΒΛΗΜΕΝΟΥ ΚΕΦΑΛΑΙΟΥ στη σελίδα 134 του σχεδίου νόμου και αντίστοιχα σελίδα 60 της ελληνικής μετάφρασης.

 **ΝΙΚΗΤΑΣ ΚΑΚΛΑΜΑΝΗΣ (Προεδρεύων της Επιτροπής):** Έχει μπει δύο φορές ο πίνακας και απεσύρθη ο ένας πίνακας. Το λόγο έχει ο κ. Χατζηδάκης.

 **ΔΙΟΝΥΣΙΟΣ ΧΑΤΖΗΔΑΚΗΣ:** Το μαζούτ, αυτό το πετρέλαιο, που ανήκει τελικά, σε μία εταιρεία που θα τα πάει σε ένα κράτος ή θα γυρίσει στην Υεμένη; Αυτό θέλω να ρωτήσω.

 **ΚΩΣΤΑΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Δεν ξέρω την απάντηση, αλλά ο Πρέσβης μας ο κ. Τζιράς, ο οποίος είναι Γενικός Διευθυντής της Ζ Διεύθυνσης για την ανθρωπιστική και ….

 **ΔΙΟΝΥΣΙΟΣ ΧΑΤΖΗΔΑΚΗΣ:** Προσπαθώ να καταλάβω και να καταλήξω στο μυαλό μου, αντλούμε ένα πετρέλαιο, αργό, μαζούτ, αυτό το περιεχόμενο του πετρελαίου θα γυρίσει στην Υεμένη ή θα την πάρει κάποια ναυλομεσιτική εταιρεία που θα το μεταφέρει στη Γαλλία; Αυτό δεν έχω καταλάβει.

 **ΚΩΣΤΑΣ ΦΡΑΓΚΟΓΙΑΝΝΗΣ (Υφυπουργός Εξωτερικών):** Η απάντηση είναι, ότι δεν το ξέρω, αλλά σας υπόσχομαι, ότι την Πέμπτη θα έχω την απάντηση στην Ολομέλεια. Η εκτίμησή μου είναι, ότι ανήκει στην UNDP, αλλά παρόλα αυτά είναι η εκτίμησή μου, το λέω διότι καταγράφεται, την απάντηση θα την έχετε την Πέμπτη.

 **ΣΤΑΥΡΟΣ ΜΙΧΑΗΛΙΔΗΣ:** Η εντύπωση μου, κύριε Πρόεδρε, είναι, ότι αντικαθίσταται το πλοίο, δεν μετακινείται.

**ΝΙΚΗΤΑΣ ΚΑΚΛΑΜΑΝΗΣ (Προεδρεύων της Επιτροπής):** Ωραία, τα υπόλοιπα στην Ολομέλεια. Κάνω μια ανακεφαλαίωση για να μην γίνει λάθος.

Ο Εισηγητής της Πλειοψηφίας, ο κ. Γκολιδάκης, ναι και στις δύο κυρώσεις.

Ο Εισηγητής της Μειοψηφίας, ο κ. Γιαννούλης επιφύλαξη και στις δύο κυρώσεις.

Ο Ειδικός Αγορητής της Κ.Ο. ΠΑΣΟΚ – ΚΙΝΗΜΑ ΑΛΛΑΓΗΣ, o κ. Μάντζoς, ψηφίζει επιφύλαξη και στις δύο.

Ο Ειδικός Αγορητής της Κ.Ο. Κ.Κ.Ε., ο κ. Συντυχάκης, ψηφίζει επίσης επιφύλαξη και στις δύο.

Ο Ειδικός Αγορητής της Κ.Ο. ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ, ο κ. Φωτόπουλος, ψηφίζει επιφύλαξη και στις δύο.

Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», η κυρία Αναγνωστοπούλου, ψηφίζει επιφύλαξη και στις δύο.

Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ‘ΝΙΚΗ’», ο κ. Οικονομόπουλος, ψηφίζει επιφύλαξη και στις δύο.

Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ», ο κ. Καζαμίας, ψηφίζει επιφύλαξη και στις δύο.

Και ο Ειδικός Αγορητής της Κ.Ο. «ΣΠΑΡΤΙΑΤΕΣ», ο κ. Ζερβέας, ψηφίζει «παρών» και στις δύο.

Συνεπώς, τα σχέδια νόμου του Υπουργείου Εξωτερικών γίνονται δεκτά επί της αρχής, επί των άρθρων και στο σύνολό τους κατά πλειοψηφία. Ευχαριστώ και τις κυρίες και τους κυρίους της Γραμματείας για τη συνεργασία σας.

Λύεται η Συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βουλευτές Αβραμόπουλος Δημήτριος, Ανδριανός Ιωάννης, Γκολιδάκης Διαμαντής-Μιχαήλ, Βασιλειάδης Βασίλειος (Λάκης), Βλάσης Κωνσταντίνος, Δερμεντζόπουλος Χρήστος Κακλαμάνης Νικήτας, Κατσανιώτης Ανδρέας, Κτιστάκης Ελευθέριος, Λιούτας Αθανάσιος, Μπακογιάννη Θεοδώρα (Ντόρα), Μπουκώρος Χρήστος, Παππάς Ιωάννης, Ρουσόπουλος Θεόδωρος (Θόδωρος), Στυλιανίδης Ευριπίδης, Συρίγος Ευάγγελος (Άγγελος), Υψηλάντης Βασίλειος – Νικόλαος, Χατζηβασιλείου Αναστάσιος (Τάσος), Χατζηδάκης Διονύσιος, Χρυσομάλλης Μιλτιάδης (Μίλτος), Τσαπανίδου Παρθένα (Πόπη), Γεροβασίλη Όλγα, Δούρου Ειρήνη (Ρένα), Ηλιόπουλος Όθων, Θεόφιλος Ξανθόπουλος, Πολάκης Παύλος, Τζάκρη Θεοδώρα, Γιαννούλης Χρήστος, Γιαννακοπούλου Κωνσταντίνα (Νάντια), Μάντζος Δημήτριος, Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης, Μεταξάς Κωνσταντίνος Παφίλης Αθανάσιος, Βιλιάρδος Βασίλειος, Φωτόπουλος Στυλιανός, Αναγνωστοπούλου Αθανασία (Σία), Οικονομόπουλος Τάσος, Καζαμίας Αλέξανδρος Ζερβέας Αλέξανδρος, και Γαυγιωτάκης Μιχαήλ.

Τέλος και περί ώρα 11:50΄ λύθηκε η συνεδρίαση.

**O ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΝΙΚΗΤΑΣ ΚΑΚΛΑΜΑΝΗΣ ΧΡΗΣΤΟΣ ΔΕΡΜΕΝΤΖΟΠΟΥΛΟΣ**